ועדת ביטחון הפנים, כנסת 24, פרוטוקול מספר 52, 2022-01-19 09:40

מירב בן ארי: אנחנו פותחים את הדיון של הוועדה לביטחון הפנים, היום ה-19 לינואר 2022 י"ז בשבט תשפ"ב.

מירב בן ארי: -הנושא הוא הצעה לדיון מהיר בנושא קריטריונים להעסקת מאבטחים וסדרנים של ח"כ איתמר בן גביר, יצחק פינדרוס, מאי גולן ואוריאל בוסו.

מירב בן ארי: לפני שאתן כמובן לחבר הכנסת בן גביר יוזם הדיון, אגיד כמה מילים.

מירב בן ארי: אני מניחה שהדיון הזה הגיע כמובן אחרי העימות שלך בגני התערוכה בתל אביב, בוויכוח עם החניה של הרכב וכל הדברים האלה.

מירב בן ארי: תראה, צריך להבדיל בין מה שנמצא בחקירה כי הבנתי שיש חקירה וגם נציגי המשטרה יתייחסו לזה, לבין באופן כללי ההתנהלות מול חברות שמירה.

מירב בן ארי: צריך גם לזכור שבפרסומים בתקשורת דובר על זה שהוא מאבטח, נגיד שהוא סדרן, אוקיי?

מירב בן ארי: אנחנו נדבר גם על העסקת סדרנים, זה לגיטימי, הכל בסדר, רק חשוב לומר שהוא לא היה מאבטח ונתייחס לזה גם.

מירב בן ארי: אבל בלי קשר שתדע שהמשרד לביטחון פנים עומל בימים אלה ממש על הצעת חוק חדשה לגבי כל חברות השמירה, ואני מניחה שהמשרד יתייחס לזה כי זה נושא חשוב.

מירב בן ארי: אני מניחה שעל אותו עיסא הזה אתה תדבר ותגיד גם מה אתה יודעו מה אנחנו יודעים.

מירב בן ארי: אני אגיד עוד משהו, היו כאן כמה מחקרים של הממ"מ לגבי ההעסקה של סדרנים ומאבטחים, אני לא יודעת אם הם כאן, אולי הם ירצו להתייחס.

מירב בן ארי: אני יודעת שהם בזום, שגם גם אתמול היו על העניין הזה.

מירב בן ארי: ניתן להם אחרי כן לומר כמה מילים, אבל המחקרים הם די ישנים לפי מה שיש לי כאן אז הם פחות רלוונטיים אבל אולי אם יש להם משהו חדש לגבי ההתנהלות, כי צריך לזכור שהמשטרה לא יכולה מן הסתם לספק את כל שירותי השמירה במדינת ישראל ולכן יש גם חברות פרטיות.

מירב בן ארי: אבל אם צריך נלך לתוך האירוע כדי להבין מה בעצם הם אותם קריטריונים שמכשירים אותם אנשים לעבוד במקומות שכמו שאמרנו מגיעים אליהם גם נבחרי ציבור אבל גם בכלל הרבה אנשים מן הישוב שבאים כי הם יודעים שהמקום מאובטח ושמור.

מירב בן ארי: בבקשה ח"כ בן גביר.

איתמר בן גביר: תודה רבה גבירתי היו"ר וכבוד חברי הוועדה, חברי הכנסת הנכבדים וכמובן אנשי המשטרה שהגיעו לכאן.

איתמר בן גביר: אני בהחלט מגביל את עצמי כי הסיפור תחת חקירה.

איתמר בן גביר: אגב, כל ההתנהלות שם גם היא מעוררת שאלות ותמיהות, לא יודע, התחושה לא הייתה פשוטה כשהגיעו שוטרים למקום וכבר ידעו את מה שאני תיכף הולך לספר ולא נהגו כפי שמתבקש מאנשי משטרה אבל את זה באמת נשאיר לחקירה, אנחנו בכנסת לא נוהגים להיכנס לתוך חקירות ספציפיות, אבל יש כאן נושא שהוא הרבה יותר רחב וזה באמת גבירתי היו"ר, השאלה איך אנשים כאלה מועסקים, בטח ובטח במקום כמו האקספו גני התערוכה שהאולם המרכזי שם מארח ראשי ממשלה ושרים וחברי כנסת ואנשי ציבור, ואני מסכים לגמרי עם ההערה, זה לא רק עניין של חברי כנסת, זה גם כל אזרח שרוצה להגיע.

איתמר בן גביר: אני חייב להגיד, הם הציגו את עצמם כמאבטחים, הם נראו כמאבטחים, תפקדו שם כמאבטחים, אבל בואו נלך לשיטה של הגרסה השניה שלהם כי היו שם כמה גרסאות, בהתחלה הם אמרו 'מאבטחים', אחרי זה זה הפך להיות 'סדרנים'.

איתמר בן גביר: בואו נגיד שהם סדרני עבודה באמת.

איתמר בן גביר: השאלה המרכזית היא אם אין איזה שהם קריטריונים, איך יכול להיות מצב שבלב תל אביב, שבמרכז גני התערוכה, שבאולם הכי חשוב שמארח אירוע ציבורי עומדים להם במרחק יריקה, זה יכול להיות מראש ממשלה, זה יכול להיות משר, זה יכול להיות מחבר כנסת, אנשים שבסופו של דבר הורשעו בפלילים, וזה לא סתם הורשעו בפלילים.

איתמר בן גביר: אני לא מאלה שחושבים שכל הרשעה, גבירתי היו"ר, פוסל אנשים, יש כל מיני הבדלים.

איתמר בן גביר: אדם עבר ברמזור אדום, אדם השתתף בהפגנה, לא יודע, יש כל מיני אירועים ספציפיים, שאתה אומר 'אל תפסול את האדם, אל תטיל עליו כתם בגלל הדבר הזה'.

איתמר בן גביר: אבל כאשר אנחנו מדברים, ואני אולי מבקש שיקרינו כאן את הסרטון שהבאתי, על עיסא הזה שהוא ריצה פעמיים עונשי מאסר.

איתמר בן גביר: באחת הפעמים, פעם אחת זה היה לשישה חודשים על הפרת סדר אבל הפעם השניה הייתה על זריקת אבנים ובקבוקי תבערה.

איתמר בן גביר: הוא נעצר ב-2018 ונכנס לכלא, זאת אומרת שוחרר ב-2019.

איתמר בן גביר: אנחנו לא היום 10 שנים או 20 שנים אחרי האירוע שאתה אומר 'טוב, אדם פעם היה'.

איתמר בן גביר: איך נוצר מצב כזה שאדם כזה עם רזומה כזה מגיע לתפקד, בסדר, לא כמאבטח, למרות ששוב, הם הציגו עצמם כמאבטחים.

איתמר בן גביר: אבל אפילו נגיד לגרסה של סדרן עבודה.

איתמר בן גביר: איזה מן דבר זה?

איתמר בן גביר: איפה אנחנו נמצאים?

איתמר בן גביר: ואיפה האחריות?

איתמר בן גביר: והשאלה גם, ואני כאן מפנה את השאלה גם לנציגי המשטרה, אם מישהו כאן לא נרדם בשמירה.

איתמר בן גביר: הרי בסופו של דבר היום לכל עבודה, לכל מה שרוצים מוציאים ישר, מבקשים להוציא ר"פ.

אמיר אוחנה: נרדם בשמירה, נרדם בסדרנות.

איתמר בן גביר: נרדם בסדרנות.

איתמר בן גביר: ואגב, זה לא שעשיתי איזה שהוא מחקר מקיף ושלחתי חוקרים פרטיים.

איתמר בן גביר: פשוט בוקר למחרת האירוע הסתכלנו בפייסבוק והנה, פתאום רואים את הבחור משתחרר מהכלא, מסמן "וי", מנצח כביכול את עם ישראל, ואחרי תקופה הוא הופך להיות במקום שהוא אחד המקומות עם הכי הרבה מגע מול נבחרי ציבור ומול כל מיני דמויות.

איתמר בן גביר: ואיך אנחנו מגיעים למצב כזה?

איתמר בן גביר: זה לא לבד.

איתמר בן גביר: לצערי אני בכל השנה האחרונה מסתובב ורואה מאבטחים אם זה בקבר של הבבא סאלי ואם זה במקומות אחרים, מדווחים לי גם על משחקי כדורגל, שמגיעים מאבטחים לאצטדיון טדי, אוהדי בית"ר פונים אלי לא פעם ולא פעמיים ואומרים לי 'הם מכסחים אותנו'.

איתמר בן גביר: 'מכסחים אותנו.

איתמר בן גביר: מביאים מאבטחים מעיסאוויה, מביאים מאבטחים ממזרח העיר והם מכסחים לנו את הצורה'.

איתמר בן גביר: באולם הזה שאני הייתי אחרי האירוע בחניון, היה אירוע בחניון, נכנסתי ישבתי על הבמה.

איתמר בן גביר: מהבמה אני רואה מאבטחים או סדרנים, לא משנה מה, שמתחילים להתקוטט עם הציבור שם, בכנס של הרב מזוז.

איתמר בן גביר: ואתה מתחיל לחפור, ורואה שבדרך כלל מביאים אותם, שוב, או ממזרח ירושלים, או מעיסאוויה.

איתמר בן גביר: אני לא אומר שלאנשים ממזרח ירושלים אסור לעבוד, אבל אני כן שואל אם אין איזה קריטריון של בחינה, במיוחד כששמים אנשים בתפקיד שהם או נותנים הוראות לבני אדם, או יש להם איזו שהיא סמכות, איך אפשר לעשות את הדבר הזה.

איתמר בן גביר: ובבבא סאלי היה את אותו דבר.

איתמר בן גביר: ראינו שם אנשים שמתקוטטים ורבים, והמאבטחים התחילו להרביץ סתם.

איתמר בן גביר: לכן מכאן הדיון הכל כך חשוב הזה, כדי להבין איך אנחנו מגיעים למצב כזה ומה עושים כדי למנוע את האירוע הבא.

אמיר אוחנה: אם אפשר שכל המאבטחים והסדרנים יהיו עדינים כמו איתמר.

אמיר אוחנה: זה הכי טוב.

מירב בן ארי: ח"כ בוסו, שהוא גם אחד היוזמים.

מירב בן ארי: בבקשה.

אוריאל בוסו: גבירתי היו"ר, חבר הכנסת בן גביר, ח"כ אמיר אוחנה, השר לביטחון פנים בעבר ובעתיד, האמת היא שאני רוצה לדבר על שתי נקודות.

אוריאל בוסו: אני הייתי אחראי בשירות המוניציפלי על הבטחון בפתח תקוה, ואני יודע שבאירוע שהיינו צריכים לעשות בפארק הגדול, אירועי יום עצמאות, אירועי זיכרון, לפחות חלק מהדברים היו צריכים להעביר לפני כן את האישורים ואת השמות של כל המאבטחים, אני לא יודע עכשיו לחלק כמו שהוא נגע בנקודה, בין מאבטח לבין סדרנים במקום.

אוריאל בוסו: אבל האם אין באמת קריטריונים ברורים ומסודרים מה אנחנו עושים.

אוריאל בוסו: הוא נגע כאן בנקודה שהוא האיר לנו זרקור למשהו שיכול להפחיד.

אוריאל בוסו: אנחנו יודעים שכשיש אירועים ומגיע ראש הממשלה ונשיא המדינה, ולפני כן ה-730 בודקים אפילו את המבשלות במקום, באירועים כאלה שנציגי הציבור מגיעים חברי כנסת שהם נבחרי ציבור, ואני רוצה לגעת בנקודה, אם כבר הוא נגע ביחסה של המשטרה ובהגנה על נבחרי ציבור, אני הגעתי כשהיה האירוע בחולון שהתמוטט הבניין והעיריה סגרה את המקום, את השטח, הגעתי לשם, מבקר המדינה הגיע, הייתי בסיור במקום והיה שם בחור אחד שהוא עובד עירית חולון שהוא כביכול אחראי על הבטחון והוא אומר לי 'לא, אתה לא נכנס לפה, אני צריך רק שמות מראש'.

אוריאל בוסו: אמרתי לו 'אני חבר כנסת'.

אוריאל בוסו: אמר לי 'לא, אתה לא נכנס לפה'.

אוריאל בוסו: הגיע מבקר המדינה, עובר לידי, והוא לא נותן לי להיכנס.

אוריאל בוסו: והחמור מכל שהיה שם מפקד מרחב, מפקד מרחב רואה אותי, הוא רואה אותי מתעמת עם השומר במקום, הוא נכנס ומשאיר אותי בחוץ.

אוריאל בוסו: אמרתי לו 'תגיד לי, אתה נורמלי, מי אתה בכלל על ידי שאתה צריך להגיד לו קודם כל להיכנס'.

אוריאל בוסו: והוא רואה אותי מתווכח והוא גם לא ניסה להגן עלי.

אוריאל בוסו: אתה נמצא במקום, אני לא צריך להתקשר למשטרה להגיד 'יש פה חבר כנסת שהוא בבעיה', אתה רואה, אתה צריך באופן אוטומטי להגן עלי כי אתה המגן.

אוריאל בוסו: הוא התעלם לחלוטין, ואחר כך כשהוא ראה שאני מתחיל לעשות בלגן וביקשתי את הפרטים שלו ולא התקדמתי עם זה לכיוון המפכ"ל או משהו אבל זה מאוד מאוד הכעיס אותי, היחס של המשטרה לנבחר ציבור שעומד מול העיניים והוא לא חושב שהוא צריך להגן עלי.

אוריאל בוסו: אמרתי לו 'מה, אתה לא מבין את זה?'.

אוריאל בוסו: איתמר האיר כאן באור זרקור בעיה אמיתית של אירועים גדולים, ויש מקומות רגישים שנמצאים שם גם נבחרי ציבור ולא רק, אלא אזרחים שנמצאים במקום, ואם אנחנו מגלים שאחד מהסדרנים, אפילו אם זה במעגל השני או השלישי, נמצאים בחוץ, ויש חשש למעשי לאומנות מצידו או מעשים פליליים ברמה אחרת, כפי שהוא אמר, לא כל אחד שעשה משהו פלילי לפני כמה שנים נפסול אותו, אלא אדרבה, להביא אותו למעגל העבודה.

אוריאל בוסו: אבל אם חלילה הוא פועל באופן לאומני ויכול להיות מעשה פח"ע שאנחנו רואים שהוא עדיין פעיל בפעולות שלו נגד מדינת ישראל או נגד היהודים זה דבר שיכול להלחיץ, ולכן באמת נשמח אם המשטרה תתייחס ותאמר האם יש איזה כללים, ואם לא צריך לבנות פק"ל מסוים.

אוריאל בוסו: ותודה לך היו"ר על הדיון החשוב הזה.

מירב בן ארי: תודה רבה.

מירב בן ארי: ח"כ אוחנה בבקשה.

אמיר אוחנה: הייתי שמח להתייחס אחרי שנשמע את המשטרה.

מירב בן ארי: בסדר.

מירב בן ארי: אני רוצה לשמוע את משטרת ישראל.

מירב בן ארי: בבקשה.

אברהם טויטו: בוקר טוב לחברי הוועדה, חברי הכנסת וגבירתי.

אברהם טויטו: אני אבי טויטו, ראש מדור בחטיבת אבטחה ורישוי.

אברהם טויטו: אני אתחיל בכללי ואז אצלול לעניין הקריטריונים והאירוע המדובר.

אברהם טויטו: לעניין הנחיה של מאבטחים, ישנם מספר גופים במדינה שמנחים לעניין מאבטחים.

אברהם טויטו: משטרת ישראל היא חלק מהם, גם צה"ל, שב"כ, מלמ"ב ומשטרת ישראל, באמצעות חטיבת האבטחה.

אברהם טויטו: מנחים לעניין אבטחה של מאבטחים, שהם בעצם אזרחים.

אברהם טויטו: הנחיה של חטיבת אבטחה ורישוי לעניין אבטחה פיזית וחמושה מתקיימת בהתאם למספר חוקים שאנחנו פועלים על פיהם, חוק הסדרת הבטחון לגופים ציבוריים מ-1998, חוק סמכויות לשם שמירה על בטחון הציבור מ-2005, חוק רישוי עסקים מ-1968, חוק איסור אלימות בספורט מ-2005 ואנחנו פועלים גם לעניין פקודות הסמים המסוכנים לעניין אבטחת חוות גידול קנאביס וכמובן פועלים על פי החלטות ממשלה בדגש לאבטחת מוסדות חינוך.

אברהם טויטו: ההנחיה שלנו היא בעצם הנחייה שעל פי חוקים ואנחנו מנחים גופים שקבועים בחוקים שציינתי לעניין אבטחה פיזית וחמושה.

אברהם טויטו: מעצם הנחיה זו אנחנו קובעים קריטריונים להכשרה של כל בעלי התפקידים באבטחה.

אברהם טויטו: מבחינת בעלי תפקידים באבטחה, אני אפרט ברשות

אברהם טויטו: כם את כל בעלי התפקידים שאותם אנחנו מנחים ומכשירים, בראש ובראשונה מנהלי אבטחה או מנב"טים, ממוני בטחון בגופים שהם בעצם מנהלים את מערכי האבטחה בגופים שנקבעו בחוק שיהיו תחת ההנחיה של משטרת ישראל חטיבת אבטחה ורישוי, מאבטחים חמושים, ומאבטחים שאינם חמושים.

אברהם טויטו: מאבטחים חמושים יש לנו במספר רמות, מהרמה הבסיסית ביותר עד לרמה המתקדמת כמו מאבטחים שהם צמודי מאוימים.

אברהם טויטו: מאבטחים שאינם חמושים קרי סדרני ספורט ובודקים בטחוניים, סדרני ספורט אנחנו רואים כמובן באולמות ספורט ולא רק, ובודקים בטחוניים אנחנו רואים באירועים שתחת כיפת השמיים וברישוי עסקים.

אברהם טויטו: את המאבטחים החמושים אנחנו רואים בכניסה לגופים ציבוריים, גופים שהם בעצם תשתיות המדינה ולא רק, ויש מאבטחים חמושים נוספים בגופים רבים נוספים.

אברהם טויטו: ולכל מאבטח יש קריטריונים לקליטתו להכשרה.

אברהם טויטו: אנחנו גם אמונים במסגרת ההנחיה שלנו להכשיר את אותם מאבטחים, אנחנו עושים את זה באמצעות הנחיה של מכללות שמקבלות תו תקן מהמשטרה, שהן בעצם מכשירות מנהלי אבטחה, ראשי משמרות ומפעילי מוקד, ובאמצעות הנחיה של מוסדות להכשרת מאבטחים, גם פה יש לנו תו תקן שבאמצעותו אנחנו מנחים את אותן מוסדות להכשרת מאבטחים שבמוסדות בעצם אנחנו מכשירים את כל אותם מאבטחים שציינתי, חמושים ושאינם חמושים.

אברהם טויטו: כל מאבטח חמוש ושאינו חמוש נדרש לעמוד בקריטריונים לקליטתו להכשרה.

אברהם טויטו: ברשותכם אפרט את הקריטריונים.

אברהם טויטו: אתחיל מהמאבטחים שאינם חמושים, קרי בודק בטחוני או סדרן תרבות וספורט.

אברהם טויטו: הקריטריונים במקרה הנדון הם דומים ולכן אפרט רק את הבודק הבטחוני שאינו חמוש.

אברהם טויטו: לאחר מכן אפרט את הקריטריונים לקליטה - - -

אמיר אוחנה: רגע, הסדרנים האלה לא נכנסים לקטגוריה הזאת?

אברהם טויטו: לא.

אמיר אוחנה: הם נכנסים לאיזו שהיא קטגוריה?

אברהם טויטו: לא מבחינתנו, לא בהנחיה שלנו.

אברהם טויטו: תיכף - - -

איתמר בן גביר: אז איך נתנו להם להיות שם?

אברהם טויטו: תיכף אני אצלול ברשות

אברהם טויטו: כם לאירוע ואני אפרט את הקריטריונים כי חשוב לכם לשמוע וגם ציינתם כאן מה הם הקריטריונים אז אפרט אותם, ולאחר מכן אגיע לאירוע המדובר.

אברהם טויטו: ברשותך.

אברהם טויטו: אז מבחינת קריטריונים למאבטח שהוא לא חמוש, בקליטתו להכשרה הוא כמובן נבדק, שהוא כמובן חייב להיות אזרח או תושב קבע בישראל, הוא חייב לשלוט בשפה העברית בנושא קריאה ודיבור, הוא עובר בקליטתו להכשרה מבחן שבודקים את ידיעתו בשפה העברית, בטרום ההכשרה.

אברהם טויטו: הוא צריך להמציא כשירות רפואית, זאת אומרת אישור מרופא שהוא כשיר לבצע את ההכשרה, הוא צריך לבצע בדיקה של התאמה ביטחונית.

אברהם טויטו: המשמעות היא שהוא נבדק בנושא פלילי שאין מניעה לקליטתו להכשרה ובהמשך העסקתו.

אמיר אוחנה: כל עבר פלילי?

מירב בן ארי: הוא מביא מהמשטרה - - -

אברהם טויטו: הוא לא מביא, אני אפרט לכם כיצד זה קורה.

אברהם טויטו: במוסדות להכשרת מאבטחים משטרת ישראל הציבה כספות והכשירה אנשים לבצע בדיקה באמצעות הכספות, הכספות האלה זה בעצם בדיקה של המערך הפלילי.

אברהם טויטו: באמצעות תעודת זהות הם מזינים את אותם פרטים של המאבטח בקליטה להכשרה ואז מבוצעת בדיקה פלילית לעניינו, והתשובה שמתקבלת אם זה מאושר או לא מאושר.

מירב בן ארי: לא מקבל מה, אלא - - -

אברהם טויטו: אין פירוט כמובן, הם לא יכולים לראות את העבר הפלילי.

אמיר אוחנה: ומה קורה מאחרי הקלעים, כל רישום פלילי עכשיו ישלול מהאדם את היכולת להיות מאבטח?

אברהם טויטו: לא כל רישום פלילי.

אמיר אוחנה: אז מה הקריטריונים פחות או יותר?

אברהם טויטו: יש רשימה סדורה מה כן ומה לא.

אמיר אוחנה: אפשר לשמוע אותה?

אברהם טויטו: אין לי את הרשימה פה.

עידן כץ: אני מהייעוץ המשפטי של משטרת ישראל.

עידן כץ: קודם כל שלום לכולם, שלום גבירתי, שלום חברי הכנסת.

עידן כץ: כמו שאמר חברי למעשה בכל מוסדות ההכשרה יש את הכספת שזה בעצם מערכת מחשוב, ממשק למידע הפלילי, אין כמובן חשיפה של המידע הפלילי לטיבו או הרשעה אחרונה, מה שבאמת מתקבל זה התשובה האם יש אישור לתחילת ההכשרה של אותו אדם שמועמד להיות באחד מתפקידי האבטחה, יש רשימה של עבירות, כן, שהיא מוצגת בחוקה שאנחנו - - - אותה לבפנים, ואני כמובן אוכל להתייחס לזה, כמובן שאם תהיה עבירה ביטחונית או עבירה כזאת או אחרת, עבירות ביטחוניות בוודאי ובוודאי ישללו את ההסמכה, עבירות שבמבט כזה או אחר - - - כמובן שישלול את ההסמכה, את ההכשרה בעצם.

אמיר אוחנה: יש רשימה אתה אומר.

עידן כץ: יש רשימה של סוגי העבירות.

אמיר אוחנה: איפה היא?

עידן כץ: פשוט אין לי אותה פה כרגע, אבל אני אוכל, אני אומר שבסופו של דבר אדם שגם יש לו עבירת רכוש או עבירה שהיא רלוונטית - - -

אמיר אוחנה: לא נכנס לקריטריונים.

עידן כץ: לא נכנס.

מירב בן ארי: אבל זה לא משנה לך כי ה בחור הזה לא נכנס לא בזה ולא בזה.

איתמר בן גביר: אז איך הוא - - -

מירב בן ארי: שניה, הוא אמר שקודם הוא יסביר את הלא חמושים, את החמושים ואז נגיע לאירוע של מי שלא זה ולא זה.

אמיר אוחנה: גבירתי היו"ר, מה שאת אומרת כמובן נכון, אבל לפיכך כל מה ששמענו עכשיו הוא לא רלוונטי.

מירב בן ארי: לא, אבל האמת שזה רלוונטי, כי אם כבר אנחנו פותחים את זה אז כן מעניין אותי.

אמיר אוחנה: החזקת סם?

עידן כץ: אני לא יכול להגיד חד משמעית עכשיו, תלוי גם כן מתי הייתה ההרשעה ואני גם צריך לבדוק את זה, אז אני לא רוצה לענות כרגע.

עידן כץ: אבל בוודאי ובוודאי שלא כל עבירה רלוונטית לעיסוק עצמו, אם לצורך העניין עבירה שהתיישנה או דברים שלא התפתחו, בוודאי נבדקים לגופו של עניין.

אמיר אוחנה: אפשר להעביר אלינו את הרשימה הזאת?

אברהם טויטו: כמובן.

עידן כץ: בוודאי.

עידן כץ: מעבר לזה אני גם אומר שמאבטחים חמושים, מאבטחים שבעצם קיבלו הרשאה לשאת כלי יריה מכח חוק - - -

אמיר אוחנה: אנחנו עדיין בעולם הלא חמושים.

מירב בן ארי: לא, סיימנו.

אברהם טויטו: אני אמשיך להרחיב בנושא של הלא חמושים ואז אגיע לנושא החמושים ברשותכם.

אברהם טויטו: אז מעבר לבדיקת כספת ששם נבדק עברו הפלילי של אותו מועמד, הוא מקבל אישור שהוא עבר או שהוא בעצם לא עבר, במידה והוא לא עבר, יש לו יכולת ערעור באמצעות הגעה לתחנת משטרה באזור מגוריו ושם הוא יכול לערער על ההחלטה.

אברהם טויטו: במידה והוא עבר, כמובן יש פרמטרים נוספים שבהם הוא נבדק, ואני ארחיב בהם.

אברהם טויטו: מבחינת גיל, הוא צריך להיות מגיל 21 ומעלה או שמלאו לו 20 שנה - - -

אמיר אוחנה: ומעלה ללא הגבלה או שיש הגבלה גם במעלה?

אברהם טויטו: אין הגבלה על פי חוק מבחינת גיל בנושא העסקה.

אברהם טויטו: ולכן ומעלה.

אברהם טויטו: כמובן שיש בהכשרה עצמה פרמטרים שמבצעים שמגבילים אדם לשמש בתפקידו, כמו בוחן כושר וכולי.

אברהם טויטו: אלא אם כן מלאו לו 20 שנה בעת סיום השירות הצבאי.

אברהם טויטו: כמובן מי שיעבוד במוסדות חינוך יידרש לאישור של היעדר עבירות מין, ובנוסף הוא צריך לעבור ועדת קבלה של הגוף המשלח.

אברהם טויטו: זאת אומרת שהוא לא יכול להגיע להתקבל להכשרה אם הוא לא נשלח על ידי ממונה בטחון, מנב"ט או מנהל אבטחה בגוף המשלח שעשה לו ראיון קליטה לעבודה והוא זה ששולח אותו להכשרה.

אברהם טויטו: אלה בעצם הקריטריונים שציינתי למאבטח שהוא לא חמוש.

אברהם טויטו: שזה תופס לבודק בטחוני וסדרן באירועי ספורט.

אברהם טויטו: מבחינת מאבטחים חמושים, ברשותכם אציין את הקריטריונים.

אמיר אוחנה: תגיד רק את ההבדלים, כי מן הסתם כל מה שחל על לא חמושים חל גם עם חמושים ועוד.

אמיר אוחנה: אז מה ה-ועוד?

אברהם טויטו: אני נוגע בהבדלים, ההבדל הוא כמובן זה רישיון הנשק שפה נדרש לפני שהוא מגיע ונקלט להכשרה, הוא נדרש לקבלת רישיון נשק מטעם אגף כלי יריה, כשבעצם לקראת רישיון הנשק הוא נבדק לא רק בהיבט הפלילי אלא גם בהיבט המודיעיני.

אברהם טויטו: זאת אומרת הוא נקלט להכשרה עם רישיון הנשק, ובהליך רישיון הנשק נבדק ההיבט הפלילי והמודיעיני.

אברהם טויטו: כל שאר הפרמטרים אותו דבר, למעט דבר אחד נוסף, שלמאבטח חמוש מונחה משטרת ישראל נדרש שירות צבאי.

אברהם טויטו: יש לנו מספר מאבטחים ברמות של מאבטחים חמושים, מאבטח בסיסי שהוא בעצם, אנחנו רואים אותו בכניסה לקניונים, בכניסה למרכולים, לחנויות, כל מה שקשור בעיקר לפריטי רישוי וגם המוסדות חינוך שלנו, ושם בעצם נדרש מאבטח בסיסי, זה מאבטח שעשה שירות צבאי כמובן - - -

אמיר אוחנה: יש חריגים?

אמיר אוחנה: כל מאבטח חמוש בהכרח עשה צבא או שיש חריגים?

אמיר אוחנה: זה מה שאני שואל.

אברהם טויטו: יש חריגים.

אברהם טויטו: אנחנו במרוצת השנים האחרונות הכנסנו אפשרויות נוספות, לדוגמה מי שלא עשה צבא במגזרים שלא עשו צבא, יכול להיות מגזר דתי, מגזר ערבי, שהם בעצם מתנדבים במשמר האזרחי ביחידות מיוחדות שנתיים ומעלה, ושם בעצם מבוצע להם תחקיר בטחוני בקליטתם להתנדבות במשטרה.

אברהם טויטו: הם עושים שם מטווחים והם בעצם צמודים לשוטר, הם לובשי מדים, הם צמודים לשוטר בעבודתו ואנחנו רואים בזה בעצם סוג של סמי-שירות צבאי, אנחנו גם מחייבים מינימום של שנתיים ומעלה בשירות במשמר האזרחי, וזה בעצם תנאי הקליטה, שירות צבאי או מה שציינתי, לקליטה להכשרה של מאבטח חמוש מונחה משטרת ישראל.

אברהם טויטו: יש לנו מאבטחים ברמות נוספות, גבוהות יותר.

אברהם טויטו: קרי מאבטחים ברמה שנקראת מתקדם א', מתקדם ב' - - -

אמיר אוחנה: אגב, כשאתה אומר שירות צבאי זה או שירות לאומי, אני מניח?

אברהם טויטו: כן.

אברהם טויטו: יש לנו מאבטחים ברמות בכירות יותר, ושם בעצם אנחנו דורשים לא רק שירות צבאי, אנחנו דורשים רובאי שהוא אפילו רובאי 03 עם תעודת לוחם.

אברהם טויטו: לרמות הבכירות יותר, מאבטחים בכירים, אין צורך לדעתי להיכנס לסוגי המשימות שלהם, אבל שם נדרש אפילו רובאי 03 תעודת לוחם ששירתו ביחידות מסוימות.

אברהם טויטו: אלו בעצם הקריטריונים שאנחנו מחייבים לקליטה של מאבטחים חמושים ושאינם חמושים להכשרות מונחות משטרה, כשאותם מאבטחים נשלחים להכשרות מטעם הגוף המשלח שזה גופים שהם מונחי משטרה, לרבות פריטי רישוי עסקים, לרבות אירועים של כיפת שמים וכל הגופים שהם בעצם תשתיות וגופים ציבוריים שרשומים בחוק הסדרת הבטחון.

איתמר בן גביר: לפני שמגיעים לעניין, מי מפקח על זה?

איתמר בן גביר: מה שאמרת עד עכשיו נשמע סביר.

איתמר בן גביר: בודקים התאמה ביטחונית, גם ראיתי את חוק סמכויות לשם שמירה ששם זה באמת הקריטריונים שהזכרת, כשירות רפואית, מבחן, התאמה ביטחונית, עד כאן הכל נשמע פנטסטי.

איתמר בן גביר: בפועל במציאות יש לנו לא עשרות, לדעתי זה יותר ממאות כבר, אלפים, באצטדיון טדי, באולם של הפועל חולון, בקבר של הבבא סאלי, אנחנו רואים את המאבטחים האלה, בהילולה של הרב מזוז.

מירב בן ארי: הם לא מאבטחים, הם סדרנים.

איתמר בן גביר: סדרנים.

אוריאל בוסו: זה חלק מהפק"ל, סדרנים.

אוריאל בוסו: זה העניין.

איתמר בן גביר: בסדר.

איתמר בן גביר: מי מפקח שהאנשים האלה - - -

מירב בן ארי: מי שומר על השומרים.

איתמר בן גביר: בדיוק.

אברהם טויטו: לבקשתך, אני ארחיב בעניין פיקוח ובקרה אבל אני מבקש רק לסייג את האירוע של הבבא סאלי מאחר ולא מדובר באירוע שהוא מונחה כיפת שמים לפי פריט רישוי אלא אירוע שהוא בעצם מטעם חוק הבטיחות במקומות ציבוריים, ושם הסדרנים המדוברים לא היו סדרנים שעברו הכשרה משטרתית.

אוריאל בוסו: אני לא מסכים איתך.

אוריאל בוסו: בסופו של דבר, חבר'ה, זו נקודה שחוזרת על עצמה פעם אחרי פעם כמו במירון.

אוריאל בוסו: המשטרה נותנת הנחיות, נותנת סד"כ של סדרנים שמאבטחים, העיריה מממנת ומביאה.

אוריאל בוסו: אבל בסופו של דבר המפקד, המאבטחים במקום של הסדרנים, זה המשטרה.

אוריאל בוסו: אתה רואה שם את השוטרים, את אנשי היס"מ, והם בסך הכל מקבלים פקודות מהשוטרים.

אוריאל בוסו: אז זה לא נכון להגיד שזה לא, הם לא מונחים - - -

עידן כץ: חבר הכנסת אני אגיד שבסופו של דבר בכלל כל עולם הסמכויות של מאבטחים וסדרנים הוא ככלל תלוי וצמוד מקום.

עידן כץ: מה זאת אומרת?

עידן כץ: בחוק רישוי עסקים גם כן, שיש לך פריט רישוי, במקרה הספציפי הזה זה היה חניון מקורה שמציבים מאבטח או בודק בטחוני זה מטעם הפריט עצמו ובאמת הסמכות של הבודק הבטחוני, וזה לא היה להבנתנו אנשים מעורבים עצמם כי הם בעצם לא עברו שום הסמכה ולא קיבלו שום הכשרה ממשטרת ישראל או מאחד המוסדות שאושרו על ידי משטרת ישראל, מוסדות להכשרת מאבטחים, הסמכות שלו היא בכניסה למקום כשיש לעשות בדיקה, דרישת הזדהות וחיפוש.

עידן כץ: מעבר לזה, גם בחוק הסדרת הבטחון הסמכות של המאבטח היא כפי שמצוינת כמובן בחוק עצמו, היא ככלל במקום עצמו למעט משרדי ממשלה, שיש להם גם סמכות מסויגת מסוימת לליווי בתנועה גם כן, כמו שאמר חברי גם כן, בסופו של דבר האנשים האלה שבעצם הקצו את החניה בצורה כזו או אחרת באירוע הספציפי הזה, הם לא עבדו מטעם המשטרה כאחד מהתפקידים שאנחנו מבקשים אותם או דורשים אותם, ובוודאי ובוודאי זה לא ברגולציה שאנחנו עובדים דרכה או דורשים אותה במסגרת פריט הרישוי הספציפי של חניון מקורה, למשל לצורך העניין במה ש- - -

איתמר בן גביר: אבל השאלה כאן מי מפקח.

איתמר בן גביר: כי לכאורה לפי מה שאתה אומר כרגע - - -

יצחק פינדרוס: אני רוצה שניה אחת, אני מכיר את האירועים האלה לא רק מהבבא סאלי, אני מכיר את האירועים האלה בירושלים.

יצחק פינדרוס: כמו שאמרו קודם, יכול להיות שיש לקונה בתקנות ולכן הוועדה רוצה לדעת את זה.

יצחק פינדרוס: בסוף נכון, מי שקובע את המספר ומה צריך להיות ואיפה צריך להיות, זו המשטרה.

יצחק פינדרוס: זה נכון שהמשטרה לעתים כן, לעתים לא, מקבלת רשימה או לא מקבלת רשימה מי הם האנשים, רואים אותם, לא רואים אותם.

יצחק פינדרוס: אבל בסוף יש פה לקונה.

יצחק פינדרוס: אם בסוף אדם שהורשע בפלילים הופך להיות חלק מהסדרנים, בסוף מי שמגדיר, וזה קצין הבטיחות של המשטרה שמגדיר מה הן הדרישות באירוע, צריך שתהיה לו סמכות לעשות את זה.

יצחק פינדרוס: יכול להיות שהיום אין לו, יכול להיות שהיום יש לקונה, אני יכול לקבל את זה.

יצחק פינדרוס: אנחנו באים לתקן, זה לא ועדה לביקורת המדינה.

יצחק פינדרוס: זו ועדה שבאה לראות איך לתקן את זה.

יצחק פינדרוס: תגידו לנו מה חסר כרגע בשביל שבאותו מספר שנותן הקצין שאומר 'אני רוצה 30, 40 סדרנים ואני רוצה 10 מאבטחים', אני מכיר את ההבדל הזה, זה נכון.

יצחק פינדרוס: 'אני רוצה 20 סדרנים ו-10 מאבטחים', שה-20 סדרנים לא יהיו בעלי עבר פלילי.

יצחק פינדרוס: זה בעצם מה שהוועדה רוצה.

יצחק פינדרוס: תגידו לנו אתם כאנשי מקצוע בסוף מה אנחנו כוועדה, כמחוקקים, צריכים לעשות בשביל שהעניין הזה יוסדר.

יצחק פינדרוס: אנחנו לא בוועדה לביקורת המדינה.

אברהם טויטו: אני ברשות

אברהם טויטו: כם ארחיב לעניין הפיקוח והבקרה.

אברהם טויטו: גם בנושא מגרשי כדורגל.

אברהם טויטו: אני אחלק את זה לשניים.

אברהם טויטו: פיקוח ובקרה של החטיבה בשני צירים, אפילו בשלושה צירים.

אברהם טויטו: אחד – הציר של ההכשרות, שכל בעלי התפקידים שציינתי, אנחנו נמצאים באמצעות ההנחייה שלנו של מוסדות ההכשרה ושל המכללות, נמצאים במסגרת בקרות שאנחנו מבצעים ובקליטה של כל מאבטח שהוא חמוש ושאינו חמוש, בקליטה אנחנו מבצעים את זה באמצעות מערכת ממוחשבת שאנחנו יודעים להגיד שהקליטה נעשתה כפי שצריך ובהנחייה שלנו את מוסדות ההכשרה ובבקרות שאנחנו מבצעים במסגרת תכניות העבודה שלנו במוסדות ההכשרה, כנ"ל בנושא המכללות.

אברהם טויטו: ציר נוסף של בקרה הוא באמצעות מערך האבטחה והרישוי שפרוס בתחנות המשטרה, בכל תחנת משטרה יש לנו קצין אבטחה ובקר אבטחה ורישוי, שהם בעצם מבקרים יחד עם המדורים השונים בחטיבת אבטחה ורישוי, אנחנו בעצם מבקרים את כל הגופים שאותם אנחנו מנחים, אם זה גופים ציבוריים, אם זה תשתיות, יכול להיות ביטוח לאומי, את כל בתי הספר.

איתמר בן גביר: איך אתם מבקרים?

איתמר בן גביר: אתם הולכים פיזית למקומות ובודקים אם למאבטח הספציפי שעומד בכניסה לשער יש לו סמכות או אין לו סמכות?

אברהם טויטו: בדיוק.

איתמר בן גביר: יש לכם נתונים על הבקרה הזאת?

איתמר בן גביר: כמה אתם פוקדים אותם?

איתמר בן גביר: אנחנו לא מדברים על ההכשרה לפני.

איתמר בן גביר: אני מדבר על זה שעכשיו בפועל יש באצטדיון טדי לצורך העניין, בחולון, באקספו, לא משנה איפה, אנשים שעובדים או כמאבטחים או כסדרני אבטחה ועושים פעולות, לדוגמה כמו לבדוק תיקים, לפתוח את הבגז' של המכוניות, זה נקרא אצלכם, לפי מה שקראתי, צריכים לעמוד באיזו שהיא מחויבות.

איתמר בן גביר: יש לכם נתונים?

איתמר בן גביר: אתם הולכים אליהם?

איתמר בן גביר: אתם בודקים את זה שהם באמת הוכשרו לזה ושיש להם את ה- - -?

אברהם טויטו: בהחלט.

אברהם טויטו: הבדיקה שלנו, בכל אירוע של כיפת שמיים ואירוע ספורט, אנחנו נמצאים שם, מגיעים לשם ומבצעים בדיקה, בדיוק כמו שציינת.

אברהם טויטו: כל בעלי התפקידים נבדקים, לרבות סדרנים.

אברהם טויטו: וגם אם יש לנו אפילו מאות סדרנים, כולם נבדקים באופן ממוחשב שלכולם יש תעודת סמכויות, כולם עברו הכשרה וכולם - - -

יצחק פינדרוס: ובאירועים כאלה גם הסדרנים נבדקים?

אברהם טויטו: אני מדבר על סדרני ספורט באירועי ספורט.

אברהם טויטו: כולם נבדקים שהם בעצם נמצאים שם ורשאים להיות שם ולשמש בתפקידם ושלכולם יש את תעודת הסמכויות שהונפקה להם.

אברהם טויטו: אותו כנ"ל במערך הפרוס שלנו.

אברהם טויטו: מוסדות חינוך, גופים ציבוריים וכולי.

אברהם טויטו: כל איפה שיש לנו מאבטח חמוש או בודק בטחוני שאינו חמוש, במערך הזה חטיבת אבטחה ברישוי ממנה מנהל אבטחה או ממונה בטחון מטעם חוק הסדרת הבטחון.

אברהם טויטו: אנחנו ממנים אותה בוועדת מינוי שאנחנו מבצעים, אנחנו מכשירים אותו בקורס מנהלי אבטחה, אנחנו נותנים לו תעודת סמכויות שאותה אנחנו מחדשים מדי שנה ברישוי עסקים או מדי שלוש שנים בהסדרת הבטחון למנב"ט ארצי ואותו מנב"ט הוא אחראי ומפקח על המערך אבטחה שלו, ובנוסף המערך הפרוס של חטיבת אבטחה ורישוי ומדורי חטיבת אבטחה ורישוי מבצעים בקרות במערך הפרוס הזה.

אברהם טויטו: בקרה/ תרגיל, תרגיל חדירה, תרגיל איסוף מל"מ, ששם אנחנו בודקים את הערנות ואת אופן הפעולה של המאבטחים שאותם אנחנו מכשירים יחד עם המנב"ט לפעול באופן הראוי על מנת למנוע את אירוע פח"ע, מבצעים תרגילים, מבצעים בקרות, בודקים במסגרת התרגיל שאותו מאבטח ברשותו גם תעודת הסמכויות שאנחנו מנפיקים לו במסגרת ההכשרה.

אברהם טויטו: לא ציינתי שבמסגרת ההכשרה עוברת גם הרצאה של מומחה בנושא סמכויות שהוא בעצם עורך דין שמלמד אותו את הסמכויות המוקנות לו, ובסיום ההרצאה או בסיום ההכשרה הוא מקבל תעודת סמכות, כל מאבטח מקבל תעודת סמכויות אם זה מטעם הסדרת הבטחון, אם זה מטעם חוק רישוי עסקים, הוא מקבל תעודה שמתחדשת מדי שנה.

אברהם טויטו: התוקף של התעודה למשך שנה וכמו שציין פה ידידי, בגוף התעודה גם רשום המקום שבו הוא רשאי לעבוד.

אברהם טויטו: גם רשום על התעודה אם הוא בודק בטחוני, אם הוא סדרן או אם הוא מאבטח חמוש.

אברהם טויטו: זה בעצם אופן הבקרה שלנו, לרבות מגרשי כדורגל.

אברהם טויטו: במגרש כדורגל אנחנו ממנים מנהל אירוע שממנה בעצם משרד התרבות והספורט, יש לנו מנהל בטחון במסגרת חוק מניעת אלימות בספורט, מנהל בטחון שאנחנו מכשירים אותו, אנחנו עושים לו ועדת מינוי אנחנו נותנים לו תעודת מינוי סמכויות והוא זה שמעמיד שם לפי פקודת מבצע שאושרה את סד"כ מאבטחים, סדרנים ובודקים בטחוניים כפי שנקבע.

איתמר בן גביר: הוא הבעלים של החברה בדרך כלל?

איתמר בן גביר: מי זה ממונה הבטחון הזה?

איתמר בן גביר: הוא בעל הבית של החברה?

אברהם טויטו: לא בהכרח.

אברהם טויטו: הוא יכול להיות מטעם חברת האבטחה, יכול להיות שהוא פרילנסר, אבל הוא עובר הכשרה על ידינו, מוסמך על ידינו, עובר ועדת מינוי.

אברהם טויטו: אגב, הוא מוסמך לשמש כממונה בטחון עד 7,000 איש.

מירב בן ארי: אגב, אני הייתי בבלומפילד, ראיתי את הסדרנים עם הכתומים, ראיתי את השוטרים בחוץ וראיתי את המאבטחים, לדעתי, איך אגדיר אותם, המאבטחים יותר.

מירב בן ארי: והאמת שתהיתי לעצמי באמת אם אותו אדם באמת בגיל מבוגר מאוד, מבוגר מאוד, עם הוסט הכתום הזה, מה הוא יכול לעשות?

מירב בן ארי: עזוב, אני בכלל לא מדברת, לתוך האוהדים לא נכנסים, זה בכלל אין שאלה, ואגב יהיה כאן דיון ממש בתחילת פברואר על כל המתווה החדש של בט"פ-משפטים וספורט על אצטדיוני הכדורגל, זה משהו שאנחנו מלווים פה בוועדה.

מירב בן ארי: אבל תהיתי לעצמי אם זה לא בזבוז כסף.

מירב בן ארי: ראיתי הרבה אנשים מבוגרים שאני שמחה שהם מתפרנסים, באמת אני שמחה, אבל מה הוא יכול לעשות?

יצחק פינדרוס: מירב אני חייב לספר לך סיפור אישי.

יצחק פינדרוס: פיגוע של הטרקטור שהיה ברחוב יפו, אני מוצא את עצמי יוצא מחניון שערי העיר, ואני רואה את הטרקטור מגיע בדהירה ברחוב יפו ומתחיל לדרוס מכוניות.

יצחק פינדרוס: אני קופץ החוצה מהאוטו ומתחיל לחפש מה יש מסביב, אני רואה את המאבטח של שערי העיר עומד שם עם רובה, לא עם אקדח.

יצחק פינדרוס: אני ניגש אליו ואומר לו 'תירה בו', הוא אומר לי 'אסור לי לזוז מהעמדה'.

יצחק פינדרוס: אתה רואה מולך טרקטור, מי שמכיר שם את האזור, אתה רואה את הכל, הוא יוצא מרחוב יפו ונכנס לשרי ישראל, זה בדיוק הפינה.

יצחק פינדרוס: אני תופס לו את הרובה ומנסה למשוך לו את הרובה ואומר לו 'אני אירה'.

יצחק פינדרוס: הוא אומר לי 'אני אגיש תלונה נגדך' אני אומר לו 'תגיד לי אתה משוגע, תראה מה הולך פה, הורגים פה אנשים'.

יצחק פינדרוס: 'אסור לי לזוז מהעמדה.

יצחק פינדרוס: אני לא זז'.

מירב בן ארי: ומה היה שם בסוף?

יצחק פינדרוס: נהרגו אנשים, הטרקטור המשיך, זה הרי שאלה של דקות.

יצחק פינדרוס: הטרקטור המשיך.

איתמר בן גביר: אפשר להעמיד לדין את המאבטח הזה.

מירב בן ארי: אני באמת - - -

יצחק פינדרוס: פניתי דרך אגב להנהלה של שערי היעיר, המאבטח נשאר שם עוד שנים אחר כך.

איתמר בן גביר: פשוט לא להאמין.

מירב בן ארי: אני אומרת, באמת, זה לא בזבוז של כסף?

מירב בן ארי: לא עדיף להביא, ראיתי את המאבטחים הגדולים האלה, סוג של רמבואים, עומדים על הזה, כתוב להם, בבגדים שחורים.

מירב בן ארי: רואים שהם עברו את הרובאי 03 ושהם יודעים להשתמש בנשק.

מירב בן ארי: אני לא יודעת מתי בפעם האחרונה היית באצטדיון- - -

איתמר בן גביר: הייתי בכדורגל.

איתמר בן גביר: הייתי.

מירב בן ארי: יפה.

מירב בן ארי: המשטרה בחוץ, רק כוח התערבות רק במקרים קיצוניים וזה טוב, אבל המאבטחים, אתה רואה את ההבדל.

מירב בן ארי: מה עוזר הבחור המבוגר עם הוסט הכתום?

אברהם טויטו: אנחנו קצת מרחיבים את היריעה, אבל זה בסדר גמור.

אברהם טויטו: משטרת ישראל כפי שציינתי מנחה גופים על פי חוק לעניין אבטחה פיזית וחמושה.

אברהם טויטו: אני יכול לתת לכם נתון מדויק מ-2019, לפני הקורונה, 44,000 מאבטחים חמושים ושאינם חמושים.

אברהם טויטו: מתוך ה-44,000, 13,000 שאינם חמושים בחלוקה של 7,000 ו-6,000 של בודק בטחוני וסדרן באירועי תרבות בידור וספורט.

אברהם טויטו: היום אחרי שאנחנו כבר שנתיים בתקופת קורונה אנחנו פחות 4,000 מאבטחים במערך, מסיבות שלא ניכנס אליהן עכשיו.

אברהם טויטו: כמות המאבטחים שציינתי כרגע אינה מספקת לאבטחת כל הגופים במערכי האבטחה הנדרשים להם, תמיד קיים מחסור גם במוסדות חינוך, גם בגופים ציבוריים גם במאבטחים שהם ברמות הנמוכות יותר או ברמות הבכירות יותר.

אברהם טויטו: כפי שציינתי בתחילת הדיון, אין הגבלת גיל על פי חוק.

אברהם טויטו: לכן גם אנחנו לא יכולים - - -

מירב בן ארי: אתה לא עונה לי.

מירב בן ארי: לא, אין טעם לחזור כי אנחנו באותו - - -

אברהם טויטו: אז ספציפית לעניין שאלתך, יש לנו בכל מערכי ההכשרה מבחני כושר.

מירב בן ארי: איזה כושר?

אברהם טויטו: אבל לעניין המאבטחים הבוגרים - - -

מירב בן ארי: אבל הכל בסדר, אני לא רוצה לפגוע בפרנסה של אף סדרן שנמצא בכניסה לקניון שבכלל לא מדבר עברית, אבל בואו חבר'ה, אנחנו חיים בתוך עמנו, הכל בסדר.

מירב בן ארי: לא נפגע בפרנסה שלהם.

מירב בן ארי: אבל בוא נגיד שהמציאות - - -

עידן כץ: המציאות, גבירתי, כמו שחברי אמר, המציאות מראה שיש לנו היום מחסור.

עידן כץ: לא לנו, בממשלה היה דיון לאחרונה לגבי האלימות במוסדות הרפואיים, יש מחסור רציני מאוד במשרד הבריאות למאבטחים, לדעתי הסד"כ שם יורד לאזור ה-60%-70%.

מירב בן ארי: אני מבינה אתכם, אני מבינה גם את המחסור.

עידן כץ: אני גם אומר, בסופו של דבר גם הרגולציה נקבעת לא על ידי משטרת ישראל.

עידן כץ: זאת אומרת גם עכשיו כשאנחנו עמלים על תזכיר חוק שירותי אבטחה, אז שם כמובן יש קריטריונים - - -

איתמר בן גביר: אבל אז יכול להיות שבגלל שיש מחסור מקבלים, ואני רוצה להתקדם עם השאלה של מירב.

איתמר בן גביר: בסדר, זו שאלה אחת, מאבטחים שלך תדע אם יגיבו או לא יגיבו.

איתמר בן גביר: אבל יכול להיות שגם יש איזו שהיא הקלה בבדיקות האלה שאמרתם.

אברהם טויטו: בשום פנים ואופן.

איתמר בן גביר: הרי בסופו של דבר, תראו, יזמתי את הדיון כי בסוף בסוף מול העיניים שלי ראיתי.

איתמר בן גביר: אני שואל שאלה לגבי האקספו.

איתמר בן גביר: הרי בסוף שם ראיתי את החבר'ה האלה, מאבטחים, סדרני עבודה, לא משנה.

איתמר בן גביר: הם עומדים במחסום והם בודקים.

איתמר בן גביר: כלומר לפי הקריטריונים שלכם הם מאבטחים.

איתמר בן גביר: למה שם לא בדקו?

איתמר בן גביר: הרי לפי מה שאתם אומרים בכל אירוע כזה נותנים לכם רשימה.

איתמר בן גביר: אני עשיתי גם בירור, אמרו לי 'הם מאבטחים בגני התערוכה' כך אמרו לי.

איתמר בן גביר: אז מה, אתם לא בודקים בגני התערוכה?

עידן כץ: בוודאי שאנחנו בודקים.

איתמר בן גביר: אז מה קרה?

עידן כץ: יש ביקורת ובקרה לגבי כל פריטי הרישוי, שם במקרה הספציפי הזה כמו שציינתי מדובר בחניון שעובד על פי צו רישום עסקים, זה פריט ספציפי, יש דרישות ספציפיות, יש פיקוח ובקרה של המכון הספציפי של בקר רישוי שאמור להגיע לכל פריט רישוי שהמשטרה קובעת לו תנאים ולבקר ולבדוק.

איתמר בן גביר: אז למה לא הגיעו?

איתמר בן גביר: הרי הם לא עבדו שם יום אחד.

עידן כץ: אני לא יכול להתייחס לעניין הספציפי.

מירב בן ארי: עזוב, הוא לא יתייחס ספציפית לעניין שבחקירה.

עידן כץ: אני גם לא אתייחס לאירוע הספציפי הזה ברשותך.

איתמר בן גביר: לא, שניה סליחה מירב.

איתמר בן גביר: לא ביקשתי לדעת מה - - -

מירב בן ארי: תן לי רגע איתמר.

מירב בן ארי: דיברנו על הלא חמושים ודיברנו על החמושים.

מירב בן ארי: אבל אמרת שאחרי שתסיים איתם תגיע לסדרנים.

אברהם טויטו: קודם כל אני חייב תשובה לבן גביר לעניין המחסור.

אברהם טויטו: בעניין המחסור של מאבטחים שאלת אם עושים הקלות, בשום פנים ואופן לא.

אברהם טויטו: כל מאבטח חמוש ושאינו חמוש נדרש בשמירת כשירות מעבר להכשרה שלו הוא מגיע מפעמיים בשנה עד ל-12 ימים בשנה, תלוי ברמתו, מגיע למוסד הכשרה ועושה שמירת כשירות.

אברהם טויטו: ירי, קרב מגע, סמכויות, נהלים וכולי.

אברהם טויטו: במסגרת שמירת הכשירות גם מתחדשת לו תעודת הסמכויות.

אברהם טויטו: פה, יכול להיות שבמידה ויש מחסור מאוד רציני כמו עכשיו בנושא של בידודים בקורונה, אנחנו מדלגים על יום אחד של שמירת כשירות על מנת שהמערכים בשטח יוכלו להחזיק מעמד ולהעמיד את מצבת המאבטחים הנדרשת.

אברהם טויטו: אבל מעבר לזה אין שום הקלה בנושא הקריטריונים לקליטת מאבטחים, כפי שציינתי.

אברהם טויטו: לעניין האקספו אני ארחיב מעבר למה שאמר פה חברי.

אברהם טויטו: לא מדובר במאבט

אברהם טויטו: חים/סדרנים בודקים בטחוניים שהם בעצם מונחי משטרה ועברו הכשרה ונבדקו באמצעות הקריטריונים שציינתי, מדובר בסדרני חניה שזה בעצם תפקיד שהוא לא מונחה משטרה ולא נדרש להכשרה.

אברהם טויטו: מדובר באדם ששמים עליו וסט, ושתפקידו לסדר את הרכבים בחניה.

איתמר בן גביר: אבל הוא בודק רכבים.

איתמר בן גביר: הוא בודק בכניסה רכבים.

איתמר בן גביר: רכב נכנס, הוא בודק לו את הבגז'.

מירב בן ארי: זה סדרן - - -

איתמר בן גביר: לא, זה סותר את החוק.

איתמר בן גביר: אני ראיתי את החוק.

איתמר בן גביר: החוק אומר שברגע שסדרן או מאבטח לא משנה, מתחיל לעשות חיפושים, וזה נקרא חיפוש.

איתמר בן גביר: לבקש מהאדם 'תפתח לי את הבגז' שלך' זה חיפוש.

איתמר בן גביר: כאן הוא כן עולה בקנה המידה שלכם.

אברהם טויטו: אני לא יכול להתייחס לזה ברשותך, אני מניח שאתה תציין את זה - - -

מירב בן ארי: רגע, סדרן החניה לא אמור לפתוח את הרכב בכניסה.

אברהם טויטו: נכון.

אברהם טויטו: הוא לא אמור לעשות בדיקה וחיפוש.

איתמר בן גביר: עזבו את האקספו, אל תתייחס לאקספו.

איתמר בן גביר: קניון מלחה.

איתמר בן גביר: בקניון מלחה סדרן חניה פותח את האחורה, הוא תמיד אומר לי 'תפתח את האחורה'.

מירב בן ארי: לא, הוא מאבטח.

אברהם טויטו: בקניון מלחה בכניסה לחניון מדובר בבודק בטחוני שתפקידו, הוקנו לו סמכויות לכך.

מירב בן ארי: זה לא אותו דבר.

איתמר בן גביר: אז מה ההבדל בין קניון מלחה לאקספו?

מירב בן ארי: זה כמו, ההבדל נגיד שאתה עכשיו הולך לחתונה, אז עומד שם סדרן חניה עם וסט ומסדר את החניה.

מירב בן ארי: כשאתה נכנסת לאקספו, עכשיו אנחנו מדברים, ואני יודעת שזה קשור לחקירה שלכם אז אתם לא יכולים להתערב.

מירב בן ארי: הוא בדק לך את האוטו?

איתמר בן גביר: כן הוא עומד - - -

מירב בן ארי: הוא פתח לך את הבגז'?

איתמר בן גביר: שניה, תני לי לתאר.

איתמר בן גביר: אני הרי הגעתי מהצד השני, הם עמדו במחסום.

איתמר בן גביר: הם היו קודם כל עם מדים.

מירב בן ארי: מה זה, מדים מותר, עזוב.

מירב בן ארי: הם סדרנים.

איתמר בן גביר: זה באמת לא העניין, והם בדקו רכב-רכב.

איתמר בן גביר: כשרכב הגיע, הם בדקו רכבים.

איתמר בן גביר: ואז אני שואל, כי הם אומרים שבקניון מלחה כשמישהו בודק רכבים אז הוא נקרא מבחינתם שעומד בהגדרה.

איתמר בן גביר: אז למה באקספו לא, למה בגני התערוכה לא?

אברהם טויטו: צר לי, אני לא יכול להתייחס לזה.

מירב בן ארי: אני הבנתי את הבעיה.

איתמר בן גביר: או שמחפים כאן על איזו רשלנות, אני לא יודע.

מירב בן ארי: הם לא מחפים על כלום.

מירב בן ארי: הם, יש להם כנראה מחסור בכוח אדם, לאקספו.

מירב בן ארי: אני אגיד, אתה לא צריך להגיד את זה.

מירב בן ארי: ואז, את אותו אדם שצריך להיות סדרן חניה, נתנו לו גם להיות בודק בטחוני בכניסה.

מירב בן ארי: קרה המקרה ונכנס ח"כ איתמר בן גביר.

יצחק פינדרוס: אני חייב לעלות כי חברתו לסיעה אורית מטריפה אותי שאני לא עולה לוועדת הכנסת.

מירב בן ארי: מה יש בוועדת הכנסת?

איתמר בן גביר: יש אקשן.

איתמר בן גביר: מה זה?

יצחק פינדרוס: יש נוהל קבוע כל שבוע, ערעור של אורית סטרוק.

איתמר בן גביר: כל מה שלא נותנים לה היא מערערת ואז יש לה דיון.

יצחק פינדרוס: אני רוצה לומר משהו אחד שאני חושב שהוא קריטי.

יצחק פינדרוס: הם צריכים להגיד לנו, כיום הם לא מקבלים רשימת סדרנים, זה לא חלק מהנוהל.

יצחק פינדרוס: הם אומרים לך 'תשים 20 סדרנים', מביאים לך 20 אנשים עם אפודים, הם הסדרנים.

יצחק פינדרוס: אני לא מדבר על מאבטחים.

יצחק פינדרוס: אני מדבר על הסדרנים.

יצחק פינדרוס: צריך להיות משהו מינימלי, הוא לא צריך להיות רובאי, זה נכון, והוא לא צריך להיות בוגר - - - זה נכון, אבל בסוף צריך להיות משהו מינימלי שאין לו תיק פלילי, והם צריכים להגיד לנו כאנשי מקצוע מה אנחנו צריכים לתקן בשביל שיהיה לקצין רישוי רשימה של אנשים שהם - - -

מירב בן ארי: ח"כ פינדרוס, לפני שהגעת לפה, כי הגעת קצת באיחור, עמדנו איתו על הנושא של התאמה ביטחונית.

מירב בן ארי: זאת אומרת אותה חברה שולחת למשטרה במערכת את השם - - -

יצחק פינדרוס: לא צריך חברה.

יצחק פינדרוס: אני אומר, סדרנים אין חברה.

מירב בן ארי: לא, אבל יש חברת שמירה, היא פונה למשטרה - - -

יצחק פינדרוס: שניה, מירב, מכיוון שעשיתי עשרות אירועים עם המשטרה, אני אגיד לך בדיוק איך זה עובד.

יצחק פינדרוס: קצין הבטיחות, קצין הרישוי של המשטרה נותן לך רשימת דרישות, אומר לך 'תקשיב, אתה צריך לצורך העניין 10 מאבטחים, פלוס 40 סדרנים'.

יצחק פינדרוס: הסדרנים הם לא עם תעודות, הם אפילו לא חברה מסודרת, לוקחים 10 נערים מהרחוב, וזה נחמד מאוד וגם הכנסה טובה לנערים.

מירב בן ארי: אבל זה לא עובד פה, אתה לא בהודו.

מירב בן ארי: מה אתה אוסף עכשיו נערים אומר להם 'בואו' - - -

יצחק פינדרוס: ככה זה עובד באירוע.

מירב בן ארי: אז אני לא יודעת, אבל כשאני הייתי בעירית תל אביב ובעירית תל אביב עושים המון אירועים, לא אוספים חבורה של נערים ואומרים להם 'בואו - - -' יש דבר כזה?

מירב בן ארי: אין דבר כזה בכלל.

יצחק פינדרוס: איתמר אתה הבנת?

יצחק פינדרוס: היא לא הבינה מה אמרתי.

יצחק פינדרוס: מבחינת המשטרה יש את המאבטחים שלהם, הם מוציאים תעודות, ויש עוד 30 נערים שהם הסדרנים שלהם אין שום תעודות אין שום דבר, ואין גם שום רשימה מסודרת.

יצחק פינדרוס: כי אין להם איך לדרוש את זה.

מירב בן ארי: אתה הצטרפת לדיון מאוחר ובחצי השעה הראשונה שטויטו דיבר, הוא דיבר והסביר איך הלא חמושים ואיך החמושים, ואני גם כתבתי לי כדי שיהיה לי מדויק.

איתמר בן גביר: בסדר, אבל מה שפינדרוס אומר זה שהם לא עובדים תמיד לפי ה- - - אין לי ספק שהאנשים שנמצאים כאן עושים עבודתם נאמנה, אבל השאלה היא הפער בין הפיקוד והדרגות, לבין מה שפינדרוס מספר, או בין מה שאני ראיתי באקספו, שיכול להיות שלוקחים כאלה, כמו שיו"ר הוועדה אומרת, באים ואומרים 'נו יאללה, אין לנו מספיק אנשים, יאללה, לך אתה לחניות, לך אתה לזה, לך אתה לפה, תשמור שם' ובסדר, הם ממלאים הכל.

מירב בן ארי: אני הבנתי את מה שקרה לך באקספו.

מירב בן ארי: אבל יש לי גם לגמרי הבנה על ההתנהלות של אותו מנהל אירוע, מול סדרנים ומול מאבטחים.

מירב בן ארי: זה הבנתי.

מירב בן ארי: אני חושבת שספציפית במקרה שלך שעליו אסור לדבר כי הוא תחת חקירת משטרה, היה שם איזה - - -

יצחק פינדרוס: מירב, העוזר שלי עסק במשך שנים בניהול אירועים מול הבטיחות והמשטרה.

יצחק פינדרוס: הוא יגיד לך בדיוק כמו שאמרתי לך, ככה זה עובד בפועל.

יצחק פינדרוס: איך זה עובד בפועל בעשרות אירועים, לא באירוע אחד נקודתי.

יצחק פינדרוס: הוא מכיר כמעט כל קצין רישוי במשטרת ישראל.

מירב בן ארי: אני מאמינה לך.

מירב בן ארי: אנחנו רוצים להתקדם.

מירב בן ארי: קודם כל שתדעו שתיכף ח"כ בגין יחליף אותי לכמה דקות כי אני חייבת לעשות איזו שיחה.

מירב בן ארי: אבל אני רוצה שניה לשמוע רק ממשרד המשפטים, ביקשה לדבר עו"ד נירית להב קניזו מייעוץ וחקיקה.

מירב בן ארי: אם יש לכם שאלות תוכלו לשאול אותה.

מירב בן ארי: בינתיים על הקו פיני שיף, מנכ"ל הארגון הארצי של חברות האבטחה בישראל.

פיני שיף: אני שמח שניתנה לי ההזדמנות לדבר, אני מבקש דקות סבלנות מכם, מפני שאני מקשיב לדיון מתחילתו ואני חושב שהתפזרתם, סליחה על ההערה לחברי הכנסת, אבל אני חושב שהתפזרתם להרבה מאוד כיוונים.

פיני שיף: אני רוצה להניח את הדברים בצורה הברורה ביותר, שגם מי שאינו מבין את תורת האבטחה יבין אותה.

פיני שיף: מאחר ואני לא לובש מדים, אני אציג את עצמי, אני מנכ"ל ארגון חברות האבטחה בישראל, עסקתי באבטחה הממלכתית, לא זו שאני עוסק בה היום, 25 שנה, עסקתי באבטחת התעופה הישראלית, נמל תעופה בן גוריון, שגרירויות ישראל בחו"ל, עשיתי את כל תפקידי הניהול והפיקוד הבכירים ביותר ואני קצת מבין אבטחה.

פיני שיף: תראו, ראשית לגבי ארגון חברות האבטחה, הוא אחד מארגוני המעסיקים הגדולים בישראל, הוא מעסיק כ-90,000 איש ואנחנו כולנו יכולים להיות מרוצים שהאבטחה מספקת ל-90,000 בתי אב במדינת ישראל פרנסה.

פיני שיף: זו הערה שלא הולכת ברגל.

פיני שיף: עכשיו תראו, ואני רוצה לומר את זה במיוחד לח"כ בן גביר.

פיני שיף: תראו, האבטחה במדינת ישראל על 90,000 איש היא לא מקשה אחת.

פיני שיף: אני אומר לך את זה בגילוי לב מוחלט.

פיני שיף: היא אינה מיקשה אחת מבחינת איכות כוח האדם שלה.

פיני שיף: צה"ל הוא לא מיקשה אחת, משמר הכנסת הוא לא מיקשה אחת, משטרת ישראל אינה מיקשה אחת.

פיני שיף: במקומות עבודה ענקיים, אדירים, שמעסיקים עשרות אלפי אנשים, אתה גם מוצא לפעמים אנשים שלא בדיוק מתאימים לתפקידם, ואני לא מתבייש לומר את זה.

פיני שיף: דיברו שני נציגי המשטרה, וסקרו בפניכם את ההכשרות שעוברים התפקידים השונים, אגב, יש תפקידים שונים.

פיני שיף: אתם דיברתם פה על תפקידים שהם בכלל לא תפקידים שבתוך חברות האבטחה.

פיני שיף: בארגון ארצי של חברות האבטחה בישראל ישנן 103 חברות שמעסיקות כ-80,000 עובדים.

פיני שיף: אני אומר לכם, החברות הללו נמצאות יום-יום, שעה-שעה תחת הרדאר הרגולטיבי של המשרד לביטחון פנים, של משטרת ישראל, של חטיבת האבטחה, של משרד העבודה, של משרד הכלכלה, הם מפוקחים הם מבוקרים על פי מערכות חוקים ככל הניתן.

פיני שיף: שאל ח"כ בן גביר האם כל איש אבטחה מבוקר על ידי ממונה.

פיני שיף: ח"כ בן גביר, אין מערכת כזאת בעולם שכל אדם מפוקח על ידי אדם אחר.

פיני שיף: אין חיה כזאת.

פיני שיף: הם עוברים הכשרה רצינית מאוד במוסדות ההכשרה שמבוקרים ומפוקחים על ידי משטרת ישראל, ואני אומר לכם, מבוקרים ומפוקחים.

פיני שיף: וגם לבקרה ולפיקוח יש גבולות, מה לעשות.

פיני שיף: בחטיבת האבטחה אין 10,000 קצינים שיכולים לבקר.

פיני שיף: ישנו מספר מוגבל של קציני משטרה שמחולקים למחוזות ולמרחבים והם עושים בקרה כמיטב יכולתם.

מירב בן ארי: אדוני לאור קוצר הזמן, בגלל שנשארו לך עוד שלוש דקות, אני מבקשת שתגיע לעניין שאליו התכנסנו.

מירב בן ארי: בבקשה.

פיני שיף: תשאלו אותי שאלה מדויקת ואני אענה עליה, כדי לא להתפזר.

מירב בן ארי: לא, אמרת לי בתחילת הדברים שלך שאנחנו התפזרנו ואז באת ואמרת את מספר חברות האבטחה.

מירב בן ארי: תגיד לעניין הדיון שלנו, היו לך הערות, לא?

איתמר בן גביר: איך אנחנו מונעים מצב, מר שיף, שבסופו של דבר, ואני אגב מסכים איתך לגמרי במה שאמרת, אי אפשר לבדוק כל מאבטח כל הזמן, וגם כל סדרן עבודה, זה ברור.

איתמר בן גביר: אף אחד לא מצפה לדבר כזה, אין אפשרות כזאת.

איתמר בן גביר: אבל איך אנחנו מגיעים למצב שכן תהיה איזו שהיא בקרה, כי אמרו לנו נציגי המשטרה שכן יש בקרה, שכן עושים, אבל בקרה על אירועים כאלה מהסוג של האקספו או בסוגים אחרים, שבהם פתאום נכנסים אנשים שכנראה בכלל לא עומדים בקריטריונים ומכהנים כמאבטחים או כסדרני עבודה בלית ברירה.

איתמר בן גביר: איך אנחנו מונעים את זה?

איתמר בן גביר: הרי המשטרה אין לה דרך לתפוס את הדבר הזה.

איתמר בן גביר: בסדר, מסרו לקצינים שמות של כל אנשי האבטחה באירוע, אני מתערב שהשם עיסא לא היה באנשים האלה, ובכל זאת, כשבאים לשם אנשים, הוא זה שבודק את הרכב שלהם.

פיני שיף: ח"כ בן גביר, כשאומרים 'איש אבטחה', לא כולם מתכוונים לאותו מושג.

פיני שיף: לא כולם אנשי אבטחה.

פיני שיף: אני יודע שכל אחד רוצה להציג את עצמו כאיש אבטחה, אבל לא כולם אנשי אבטחה.

פיני שיף: ישנם מיני סדרנים שנשכרים על ידי הגוף שמבצע את האירוע עצמו.

פיני שיף: הגוף הזה לא מבוקר ולא מפוקח, הוא גייס אנשים על דעת עצמו, הם אינם בעלי סמכויות, הם לא הוכשרו במוסד הכשרה שאושר על ידי חטיבת האבטחה במשטרה, הם אינם מאבטחים.

פיני שיף: אני אומר לך.

פיני שיף: לכן יש בעיה.

פיני שיף: המדינה, אתה יודע, יש לה את הצרכים שלה, לא כולם מאבטחי משרדי הממשלה, לא כולם מאבטחי בתי החולים, לא כולם מאבטחי מוסדות האנרגיה, תחנות הכוח של חברת החשמל והמים והתשתיות האחרות.

פיני שיף: רוב האבטחה, האבטחה הפיזית המוסדרת במדינת ישראל, מבוקרת ומפוקחת על ידי חטיבת האבטחה במשטרה תחת חוק רישוי עסקים והחוק להסדרת הבטחון.

פיני שיף: ישנם גופים, ואתה הזכרת כמה מקומות שאני אומר לך, בגופים האלה לא הועסקו מאבטחים מורשים עם תעודה, עם הכשרה ממוסדת ומסודרת.

פיני שיף: זאת בעיה, אני מסכים איתך.

מירב בן ארי: אז איך אתה פותר אותה?

מירב בן ארי: יש לך הצעה לפתרון?

מירב בן ארי: אולי תגיד לנו אם יש לך הצעה לפתרון.

פיני שיף: ח"כ בן ארי, הפתרון כבר ניתן על ידי ידידי תת ניצב טויטו שיושב מולכם.

פיני שיף: חוק שירותי אבטחה - --

אברהם טויטו: פיני תודה על הקידום.

מירב בן ארי: קידמת את טויטו לתת ניצב.

פיני שיף: בסדר, את- - - אני מכיר אישית, את תת הניצב אינני מכיר.

מירב בן ארי: מה אתה מציע?

פיני שיף: הוזכר פה חוק שירותי אבטחה, מה שנקרא לפני מספר שנים, תזכיר חוק שירותי אבטחה.

מירב בן ארי: חוק הסדרת הבטחון?

פיני שיף: לא.

פיני שיף: חוק שירותי אבטחה, זה החוק.

פיני שיף: החוק יובא אליכם לקריאה ראשונה שניה ושלישית, הוא ייתן פתרון, יש בו כמי שמכיר את החוק על סעיפיו, יש בו הסדרה מדויקת.

מירב בן ארי: אתה מדבר על החוק החדש?

פיני שיף: כן.

איתמר בן גביר: ושם יש הסדרה גם למצב שאנחנו מדברים עליו?

איתמר בן גביר: גם על זה ש- - -

פיני שיף: כן.

פיני שיף: בהחלט.

פיני שיף: ח"כ בן גביר, אני מבטיח לך, החוק עוסק בכל סוגי האבטחה המוסדרת והלא מוסדרת במדינת ישראל, ודברים כאלה, אחרי שהחוק יוצע וייושם, זה לא יקרה.

מירב בן ארי: הבנו.

מירב בן ארי: בסדר גמור.

מירב בן ארי: אז אנחנו נעשה מה שאפשר בוועדה כדי לקדם את החוק הזה.

מירב בן ארי: נירית ממשרד המשפטים את רוצה להתייחס?

מירב בן ארי: אולי גם תעדכני אותנו לגבי המצב של החוק.

מירב בן ארי: ח"כ בני בגין יחליף אותי לחמש דקות ואני חוזרת.

זאב בנימין בגין: בבקשה משרד המשפטים.

נירית להב-קניזו: אני מייעוץ וחקיקה במשרד המשפטים.

נירית להב-קניזו: חשוב לי לחדד את ההבדל בין סדרנים ומאבטחים שיש להם סמכויות על פי חוק, למשל הסמכות לערוך חיפוש בכלי רכב, לדרוש הזדהות בכניסה למקום וכדומה.

נירית להב-קניזו: לזה אנשים מטעם בעל המקום שיש להם תפקידים לעשות סדר במקום במובן זה ש'תחנה בצד ימין ולא בצד שמאל', או לנתב קהל שזורם לאירוע ולכוון אותו למקום שבו הוא אמור לעמוד, כשאלה אנשים שאין להם סמכויות.

נירית להב-קניזו: סדרנים ומאבטחים שיש להם סמכויות, נבדקים על ידי משטרת ישראל בהתאם לאמות מידה שקבועות בחקיקה ראשית, למשטרה בהקשר שלהם יש סמכויות לבדוק בדיקות עיתיות ולעשות בקרה על מוסדות ההכשרה כמו שנציגי המשטרה תיארו כאן קודם בהרחבה.

נירית להב-קניזו: ולגביהם צריך לעשות את כל הבדיקות.

נירית להב-קניזו: יכול להיות שבסיטואציה המתוארת אנשים שאין להם סמכויות הציגו עצמם ככאלה עם סמכויות ופעלו שלא כדין, והדברים האלה יתבררו במקום שבו הם צריכים להתברר.

איתמר בן גביר: השאלה היא לא על הסיטואציה המתוארת.

איתמר בן גביר: השאלה היא מה אנחנו עושים כדי למנוע הישנות של אירועים מהסוג הזה כי לפי מה שאנחנו מבינים כרגע אין שום בקרה על הדבר הזה, זו הבעיה המרכזית כאן.

איתמר בן גביר: הסיטואציה המתוארת, בסדר, נסתדר איתה.

איתמר בן גביר: אבל השאלה מה קורה מחר ומחרתיים אם עוד פעם בעל אולם, בעל אירוע במצוקת מקום, בעל חברת אבטחה, לא משנה מי, אומר לאנשים שהם לא מתאימים 'לכו ותעשו X', כמו שאת אומרת, חיפוש, בקשה להזדהות, כשאין להם שום הרשאה לדבר הזה.

נירית להב-קניזו: אז יש מה לעשות ולמשטרה יש סמכות ותפקיד גם לבקר על הדברים האלה, ואם מישהו מפעיל סמכות שלא כדין אז הוא גם מבצע עבירה פלילית ואפשר לחקור, ולהגיש כתב אישום במקרים המתאימים.

איתמר בן גביר: אתם פעם חקרתם מישהו כזה שהשתמש בסמכויות?

זאב בנימין בגין: אני מבקש לשאול לא לגבי האיש אלא לגבי הישות ששכרה את פעולותיו.

זאב בנימין בגין: האיש עצמו בסדר, התחזה.

זאב בנימין בגין: אבל זה ששכר אותו זו שאלה יותר יסודית.

עידן כץ: אני יכול להגיד לכבוד חבר הכנסת שכשיש פיקוח ובקרה, וגם אני כבר במקרה התוודעתי למקרה כזה שאדם שהציב מאבטחים שהם לא בפרופיל אפילו המתאים לצורך פריט הרישוי, נערך הליך של בירור, הליך שימוע, וגם נשקלה אפשרות לפסול את ההסמכה ואת ההכשרה שלו.

זאב בנימין בגין: אבל עד שאין תקרית אנחנו לא יודעים שיש תקלה.

עידן כץ: תראה, בשביל לדעת תקרית צריך לעשות פיקוח ובקרה כמובן כפי שציין גם מר פיני שיף.

עידן כץ: אנחנו עושים פיקוח ובקרה כמיטב יכולתנו גם על מוסדות ההכשרה, גם על פריטי הרישוי, בוודאי ובוודאי על ידי המערכים השונים שלנו כשכמובן שהפיקוח והבקרה הוא גם בהתאם לסיכונים שנובעים מפריט הרישוי הספציפי.

עידן כץ: לצורך העניין, אנחנו גם נותנים תנאים למועדוני לילה, או לצורך העניין לכל עסק שיש בו מידה כזאת או אחרת של סיכונים הן בשל הגישה לאלכוהול, הן בשל המבלים, הן בשל מה שקורה היום בארץ, המצב הבטחוני, בוודאי ובוודאי שהפיקוח הוא יותר הדוק, לצורך העניין גם כל מאבטח יש לו סמכויות שונות כמו שאמרנו ובוודאי שמאבטח שצריך לעמוד בכניסה למקום רגיש, לא רק בהכרח או כל מקום אחר שאנחנו חושבים שכרגע צריך לעשות את הבדיקה, המשטרה באמצעות מערך הרישוי שלה מגיעה למקום, עושה בדיקה, ככל ומדובר בעסק או חברת אבטחה שהציבה מאבטחים שהם ללא הפרופיל המתאים וללא הסמכויות המתאימות, נערך בירור.

עידן כץ: בוודאי.

עידן כץ: זה יכול גם להביא לסגירת העסק.

איתמר בן גביר: אבל השאלה אם אתם עושים את ביקורות הפתע.

עידן כץ: זה גם בסופו של דבר הפרת תנאי רישוי.

זאב בנימין בגין: בסדר.

זאב בנימין בגין: משרד המשפטים, קטענו אותך, יש לך מה להוסיף?

נירית להב-קניזו: לא, אני סיימתי אדוני.

זאב בנימין בגין: אני מאוד מודה לך על המידע שהבאת לרשותנו.

אברהם טויטו: אני רוצה רק להרחיב עוד בסוגיה הזו.

אברהם טויטו: כל גוף שמונחה על ידי המשטרה אם באמצעות פריט רישוי, נדרש אחת לשנתיים לאשר את תכנית האבטחה, מנהל האבטחה או מנהל הבטחון מגיע לתחנת המשטרה, מאשר את תכנית האבטחה, מאשר את המאבטחים שברשותו.

אברהם טויטו: זה אחת לשנתיים.

אברהם טויטו: מעבר לכך, בקר אבטחה ורישוי בתחנה נדרש לבצע ביקורות ותרגילים בכל גוף, כמובן כמו שאנחנו כבר הבנו בכל עיר או בכל מסגרת תחנה יש מאות ולכן הבקרה הזאת מאוד מוגבלת.

אברהם טויטו: הוא לא נמצא בכל מקום בכל זמן.

איתמר בן גביר: אבל יש לך נתונים כמה עושים את הבקרה הזו?

איתמר בן גביר: עד כמה פעמים אתם בחודש לדוגמה, מרחב מסוים, נכנס לחניונים, נכנס לאצטדיונים, נכנס לאירועים ואומר למאבטח, לזה שבודק, שוב, אנחנו כאן בהגדרות אמורפיות כאלה, אז לזה שבודק את האנשים 'אדוני, תראה לי שניה תעודת מאבטח, תראה לי שניה שאתה מורשה, תראה לי שרשמו אותך', בעל חברת האבטחה כפי שאמרת בהתחלה, כדי לראות שהוא עונה לקריטריונים.

איתמר בן גביר: כמה פעמים אתם עושים דברים כאלה?

אברהם טויטו: אני יכול להגיד לך באופן ודאי שכל אירוע של כיפת שמיים וכל אירוע ספורט, אנחנו נמצאים בכל אירוע ובודקים את בעלי התפקידים, לרבות תעודת הסמכויות, וזו לפי רשימה ותעודת זהות.

איתמר בן גביר: מר טויטו, תשמע, אני חקרתי הרבה שנים בבית משפט.

איתמר בן גביר: אני שם לב לדקויות, ובמחילה, ממש במחילה, אבל יש הבדל בין מה שאתה אומר לי שאתם מקבלים רשימה ואתם עוברים על הרשימה, וזה בסדר גמור.

איתמר בן גביר: זה פנטסטי.

איתמר בן גביר: אנחנו לא מצפים שתבואו לכל בודק בחניון, אין אפשרות כזאת.

איתמר בן גביר: לבין זה שמפעם לפעם תעשו בדיקות פתע.

איתמר בן גביר: כמו שח"כ בגין אמר את זה.

אברהם טויטו: עושים את זה.

איתמר בן גביר: הרי בסוף רק כשיש אירוע אנחנו יודעים - - -

אברהם טויטו: שוב פעם, באירועים של כיפת שמיים וספורט אנחנו בודקים אחד לאחד.

אברהם טויטו: בשאר הגופים יש לנו בקרות פתע, ויש לנו תרגילים שאנחנו עושים, ובמסגרת התרגילים והבקרות נבדקות גם תעודות הסמכויות של בעלי התפקידים.

איתמר בן גביר: יש נתונים על בדיקות הפתע האלה?

איתמר בן גביר: כמה בדיקות פתע אתם עושים?

איתמר בן גביר: זה הכל רשום מן הסתם, לא?

אברהם טויטו: אני מניח שבמסגרת תכניות העבודה של אותו בקר הוא מציין איפה הוא ביקר ומתי ואיפה הוא עשה תרגיל כזה או אחר.

אברהם טויטו: אבל אין פה נתונים שאני יכול להציג לך.

זאב בנימין בגין: יש עוד מישהו בזום, אמנון סוליציאנו מ"יוזמות אברהם".

איתמר בן גביר: איך הם קשורים לזה?

איתמר בן גביר: איך הוא קשור לכל אירוע?

זאב בנימין בגין: תיכף נשמע איך הוא קשור.

איתמר בן גביר: הוא תמיד בא להגן על עבריינים.

זאב בנימין בגין: הוא מגן על מי שהוא חושב שראוי להגנה.

זאב בנימין בגין: אנחנו נשמע.

זאב בנימין בגין: בבקשה.

אמנון סוליציאנו: אני אגיד את דעתי ואת דעת הארגון שאני מייצג.

אמנון סוליציאנו: אנחנו ב"יוזמות אברהם" מקבלים מפעם לפעם מידע דווקא על מפגש בין מאבטחים או סדרנים, אגב, בכלל נותני שירות ערבים, זה יכול להיות בתור לקורונה, זה יכול להיות בבתי חולים, זה יכול להיות גם מאבטחים וסדרנים בחניונים, שיש אזרחים שממש מתקשים לקבל את העובדה שיש בידי האנשים האלה סמכות, וחוסר הקבלה הזה מתבטא לעתים בסירוב למלא הוראות או אלימות מילולית שהם מפגינים ולפעמים אפילו אלימות פיזית כמו שאנחנו ראינו.

איתמר בן גביר: מה הנתונים?

אמנון סוליציאנו: אי אפשר להימנע מהמחשבה שמבחינת אותם אנשים העובדה שלאזרח ערבי יש סמכות להורות משהו לאזרח יהודי היא פשוט עניין לא טבעי ואנחנו יודעים בדיוק במה דברים אמורים.

איתמר בן גביר: חמור מאוד.

איתמר בן גביר: יש לך נתונים?

זאב בנימין בגין: רגע, סליחה.

איתמר בן גביר: מה, חבר הכנסת בגין, יש לו נתונים?

איתמר בן גביר: הוא סתם מסתנן לדיונים, אומר דברים.

זאב בנימין בגין: אז הוא מעדיף לדבר בלי נתונים.

זאב בנימין בגין: אז מה?

זאב בנימין בגין: תן לו.

איתמר בן גביר: על מי הוא מדבר?

איתמר בן גביר: על איזה אירוע הוא מדבר?

זאב בנימין בגין: אז אתה אחר כך תגיד שהוא דיבר בלי נתונים.

זאב בנימין בגין: סלח לי.

איתמר בן גביר: למה מזמינים את הבן אדם הזה, כל הזמן הוא מגן על עבריינים.

איתמר בן גביר: כל פעם יוזמות אברהם צריכים להגיע לדיון כאן?

איתמר בן גביר: מה קשור היום?

זאב בנימין בגין: מה זה עניינך?

איתמר בן גביר: למה הוא קשור?

זאב בנימין בגין: הוא מסביר מה הוא קשור.

זאב בנימין בגין: לא רק זה - - -

מירב בן ארי: איתמר תן לו לדבר.

זאב בנימין בגין: תסלחי לי, אני עכשיו היו"ר, אל תתערבי לי בעבודה.

מירב בן ארי: אין בעיה אדוני היו"ר.

זאב בנימין בגין: הערתי על כך בצחוק ליו"ר אחר שהחלפתי אותו והוא חזר.

זאב בנימין בגין: חבר'ה, זה עניין רציני.

זאב בנימין בגין: אני עכשיו מבין מה אומר מר ברי סוליציאנו, הוא מרחיב קצת את היריעה, זה לא נוגע לעניין המיוחד שבו אתה עוסק, האם לפלוני מאבטח או סדרן יש סמכות או אין סמכות, אלא אם אני מבין נכון, למקרים שיש לאזרחי ישראל ערבים סמכות ובכל זאת הם מתקשים להפעיל את סמכותם מול אזרחים אחרים.

זאב בנימין בגין: כן, אני חושב שכן בעיה ואני שמח שאתה מעלה אותה.

זאב בנימין בגין: לא כל מה שנאמר כאן בדיון קשור בדיוק לכל תג ותג.

זאב בנימין בגין: בבקשה תמשיך.

אמנון סוליציאנו: העניין הוא שפעמים רבות לאזרח היהודי שהוא מקבל השירות או מגיע לאותו מקום, לא כל כך מעניין אותו באמת מהי הסמכות הפורמלית שיש לאותו מאבטח או סדרן ערבי ועצם העובדה שמדובר בערבי זה כבר איזו שהיא מהפכה בסדרי עולם.

אמנון סוליציאנו: אני רוצה להגיד משהו בקשר לקריטריונים לקבלת תפקיד של סדרן או מאבטח או כניסה להכשרה כזאת.

אמנון סוליציאנו: אז כמובן שבמציאות שבה עשרות אחוזים מקרב האוכלוסייה לא משרתים בצבא באופן מבני, לא נקראים לשרת, לא משרתים, השירות הצבאי כמובן לא יכול להיות קריטריון לקבלת תפקידים כאלה ודרושים מסלולי הכשרה אוניברסליים שמתאימים גם למי שלא שירתו.

אמנון סוליציאנו: הערה אחרונה נוגעת למגע בין מאבטחים לבין אזרחים ערבים דווקא.

אמנון סוליציאנו: כלומר תמונת הראי בעצם של מה שאנחנו מדברים עליו בעיקר בדיון הזה, ואנחנו רואים שפעמים לא מעטות ידם של מאבטחים יהודים דווקא קצת יותר קלה על ההדק כשמדובר באזרחים ערבים, הרבה פעמים גם - - -

זאב בנימין בגין: לא, לא התכוונת.

זאב בנימין בגין: התכוונת למטאפורה, לא קלה על ההדק.

אמנון סוליציאנו: אנחנו זוכרים את המקרה הנורא של מוסטפה יונס שנהרג בידי מאבטח בכניסה לבית החולים שיבא תל השומר במאי 2020.

מירב בן ארי: בסדר, אבל זה לא הנושא של הדיון שלנו עכשיו.

מירב בן ארי: אדוני היו"ר, נותרו לך 9 דקות לנהל את הישיבה.

זאב בנימין בגין: נותרו לך 9 דקות.

זאב בנימין בגין: תני לו משפט אחרון ויש לך עוד גברת אחת בסדר היום.

זאב בנימין בגין: כן אדוני תסיים בבקשה.

זאב בנימין בגין: במצוות שני יושבי הראש, תואיל לסיים.

אמנון סוליציאנו: אני רוצה רק דבר אחד, לעניין זה אנחנו מאוד ממליצים שאנשים שנכנסים למסלולי הכשרה של מאבטחים וסדרנים יעברו קורסים גם בידיעת השפה, עברית למי שצריך וערבית למי שצריך וכמובן כשירות תרבותית, זה ימנע את קשיי התקשורת הללו ואת ההיתקלויות המיותרות הללו.

זאב בנימין בגין: תודה רבה.

זאב בנימין בגין: גבירתי היו"ר, בבקשה, השרביט בידך.

זאב בנימין בגין: ואם תסלחי לי אני צריך לחזור לדיון בחוקה.

מירב בן ארי: תודה רבה.

מירב בן ארי: תבוא יותר.

זאב בנימין בגין: יש נושאים שאני מתעסק בהם פה.

מירב בן ארי: תודה.

מירב בן ארי: אני רוצה לתת לכם לסכם ולאחר מכן אני אעבור לסיכום שלי.

מירב בן ארי: אני רוצה רגע את טויטו שתענה לי האם החקיקה באמת כיום היא רלוונטית לשנת 2022.

עידן כץ: אני אגיד כך, חברות האבטחה המרושות, הרישוי של חברות אבטחה נעשה על פי חוק חוקרים פרטיים ושירותי שמירה.

עידן כץ: זה בעצם חוק משנת 1972 שבעצם הרגולטור שנותן את הרישיון לחברות האבטחה זאת ועדה במשרד המשפטים, יש שם נציגים שונים ביניהם גם נציג משטרה שהוא בכובע של נציג בט"פ ובעקבות החלטה מ-2011 שאמרה שנכון, החלטת ממשלה שאמרה שנכון להעביר את הרישוי של חברות האבטחה ממשרד המשפטים למשרד לביטחון פנים מאחר ומשרד ביטחון הפנים מאגד גם את עולם הנשק, גם את עולם הסמכויות של המאבטחים וגם עובד מול המשטרה באופן צמוד, אז בעצם נעשה ניסיון כבר בימים אלה, אנחנו עמלים, המשרד מול המשטרה בגיבוש תזכיר חוק בעניין, דיברנו על זה, תזכיר חוק שירותי אבטחה שבעצם אמור לקבוע את כל הרגולציה לנושא.

מירב בן ארי: זה מה ש- - - בהתחלה.

עידן כץ: כן.

עידן כץ: אני לא כל כך יכול להיכנס לזה כי זה עוד לא עבר בטיוטה וגם לא נכון יהיה לציין דברים שעוד לא עברו גם את ההתייחסויות.

מירב בן ארי: אבל זו המטרה, להפוך אותו לרלוונטי יותר.

עידן כץ: נכון.

עידן כץ: שגם בעצם הרישוי של חברות אבטחה עצמן יהיה תחת המשטרה.

עידן כץ: גם המאבטחים יהיה בחלוקה למאבטחים של מאבטחים חמושים ומאבטחים לא חמושים, וכמובן יש את הקטגוריה השלישית של שומרים שהם ללא סמכויות והם לא חמושים, אבל הם נמצאים במקומות ספציפיים שכן היינו רוצים שיהיו תחת רגולציה.

עידן כץ: גם היום זה קורה דרך אגב, גם היום בצו חוקרים פרטיים ושירותי שמירה יש רשימה של מקומות שכדי להציב שם שומר, שהוא אדם ללא סמכויות וללא נשק, צריך את הרישיון של משרד המשפטים.

עידן כץ: הניסיון לימד שזה פחות עבד לצורך העניין ברמה של גם ההתנהלות של הרישיונות עצמן וכן אנחנו חושבים שזה נכון גם בעקבות החלטת הממשלה לעשות את זה, החלטת ממשלה מ-2011 ונקווה שבמהרה זה יגיע לידי חקיקה.

מירב בן ארי: אנחנו נעקוב אחרי זה.

מירב בן ארי: ח"כ בן גביר.

איתמר בן גביר: אני אגיד רק כמה משפטים קצרים, קודם כל לעניין הנציג של יוזמות אברהם.

איתמר בן גביר: הם תמיד מגיעים לכאן בלי שום נתונים, הוא התחיל להגיד 'מאבטחים עם יד קלה על ההדק', על מה הוא מדבר, על מי הוא מדבר, שיביא נתון אחד של מאבטח יהודי שפגע בערבי כי הוא ערבי, אני לא מכיר דבר כזה וחבל שיש כאן כל מיני גורמים שעולים בלי באמת להביא איזה שהם נתונים.

איתמר בן גביר: זה דבר ראשון.

איתמר בן גביר: אני אגיד שני דברים.

איתמר בן גביר: אני בטוח לגבי העניין של החוק שיו"ר הוועדה כאן תעקוב ובדברי הסיכום שלה מן הסתם תתייחס לזה, זה נראה לי מאוד מאוד מהותי.

איתמר בן גביר: גם בכל זאת, יש חוקים ישנים וחוקים משנת 1972 יכול להיות שהיום בנסיבות שהשתנו ובמערכים שהשתנו באמת צריך לרענן ואני אשמח שהוועדה תעקוב.

איתמר בן גביר: אבל יש לי כאן גם להגיד משהו אחד לכם.

איתמר בן גביר: אני יוצא מנקודת הנחה שמה שנאמר כאן זה באמת מה שקיים.

איתמר בן גביר: אני מקווה דבר אחד, שהעניין הזה של הבדיקות פתע, שזה בעיני מאוד חשוב, אין לי ספק, אתם לא יכולים להגיע לכל אחד, ואתם לא סופרמן, ומשטרת ישראל בסוף בסוף הכוחות שלה מוגבלים, למרות שאם זה היה תלוי ביו"ר הוועדה או בי, אין לי ספק שהכוחות היו גם הרבה יותר גדולים.

איתמר בן גביר: אבל הכוחות מוגבלים ועדיין, התלונות שאני מקבל, לא רק הסיפור של האקספו.

איתמר בן גביר: האקספו הוא כמשל.

איתמר בן גביר: אבל התלונות שאני מקבל 'כאן בטדי מאבטחים פעלו כך', ו'כאן בבבא סאלי' ו'כאן באצטדיון בחולון מאבטחים פעלו כך', גורמות לאיזה שהן תחושות שלא תמיד בודקים את הדברים.

איתמר בן גביר: אני כן מקווה שמכאן ואילך יתוגברו הבדיקות פתע האלה המאוד מאוד חשובות.

איתמר בן גביר: כי כשאדם יש לו סמכות לעצור רכב בחניון או לבקש לפתוח את התא או אפילו לעשות חיפוש על בן אדם, שזה, אתם מבינים את המשמעות של הזכויות האלה, אז מצופה גם שאנחנו נהיה בטוחים שמדובר באנשים מקצועיים, מקצוענים, ובוודאי ובוודאי לא כאלה שפתאום אתה פותח את הר"פ שלהם ומגלה שהם זרקו אבנים ובקבוקי תבערה על חיילים.

איתמר בן גביר: אתם לא רוצים שנגיע למצב כזה, אני בטוח.

איתמר בן גביר: אני מקווה שבדיקות הפתע האלה יתוגברו כי התחושה שהאקספו הוא לא מקרה בודד.

מירב בן ארי: שלא יהיה עוד פעם מקרה כזה.

איתמר בן גביר: שלא יהיה עוד פעם מקרה כזה.

איתמר בן גביר: נכון.

מירב בן ארי: טוב.

מירב בן ארי: אני אגיד בקצרה, קודם כל תודה רבה שהגעתם והסברתם וגם קצת הארתם את עינינו על כל הנושא של האבטחה כי דווקא זה עניין אותי, גם המאבטחים החמושים והלא חמושים, ההבדל ביניהם בקריטריונים.

מירב בן ארי: תראו, ברור לי שמצוקת האבטחה מביאה לפעמים לכל מיני אירועים שכנראה שאם בעולם בלי מצוקה, אולי לא היה קורה האירוע של ח"כ בן גביר.

מירב בן ארי: גם אם לא נתייחס לגופו של עניין באירוע שלו, ברור לי שאם אדם אמור להיות סדרן חניה, הוא לא אמור לפתוח את הרכב ולבדוק אם יש נשק.

מירב בן ארי: הוא לא אמור לעשות את זה.

מירב בן ארי: הוא עשה את זה כנראה, ואתם תבדקו בחקירה שלכם, או כי באמת הייתה להם מצוקה, או כי באמת, אולי תעצרו איזו שהיא אבן מתגלגלת.

מירב בן ארי: כי כל האירוע שהתגלגל היה נמנע אם מראש אותו סדרן חניה היה מסדר חניה ולא היה בכלל נכנס לאירוע.

מירב בן ארי: אבל בגלל שהאירוע בחקירה אני ארפה ממנו ואני אצא ממנו לבאופן כללי לאירוע אחר.

מירב בן ארי: אני מחכה מהיום שהגעתי לוועדה, אמרו לי שחוק שירותי אבטחה ושמירה אמרו להגיע.

מירב בן ארי: אנחנו נעקוב אחריו מבחינת תזכיר חוק.

מירב בן ארי: אני גם אסתכל, וכתבתי לי פה את החוקים הרלוונטיים ואמרתי לכם, על האלימות בספורט אנחנו מביאים לכאן בעוד שבועיים דיון רחב שיעביר את החוק לשנת 2022, לדיגיטציה וכל אותם דברים, לכן זה פחות מטריד אותי.

מירב בן ארי: כן מעניין אותי הנושא של הסדרת הבטחון וחוק שירותי אבטחה, אולי נעשה איזו שהיא עבודה, אתה גם בתור עו"ד מצטיין, לעשות איזו שהיא עבודה משפטית על החוק, אולי גם לנו יש דברים שאנחנו כן יכולים לשבת ביחד, לקרוא ולהבין אולי כן אפשר לעשות כמה תיקונים.

איתמר בן גביר: כן.

מירב בן ארי: ושוב, אני יודעת איפה אנחנו חיים ואני מבינה את המצוקה, אני גם רואה, אנחנו רואים את הסדרנים בכניסה, אמרתי לכם, אני לא רוצה לפגוע בפרנסה של אף אחד, אבל לא תמיד זה מתאים בול לאותם קריטריונים.

מירב בן ארי: אני מניחה שחברות האבטחה הן אלה שאמונות על זה, והמשטרה היא סוג של מפקחת.

מירב בן ארי: אמרו כאן לעשות רישוי ואז פשוט כאילו 'שגר ושכח', אני לא יודעת, הייתי בהרבה אירועים שראיתי גם את המשטרה באה ומסתובבת ונמצאת באירוע גם כשהיא נותנת to do list לאותה חברת אבטחה, אני מקווה שזה נמצא.

מירב בן ארי: דעו לכם שבוועדה הזאת, הסמכות של הוועדה היא לפקח על עבודת המשטרה, ולכן אנחנו נמשיך בזה.

מירב בן ארי: המטרה היא באמת שתגיעו לשטח ותראו שהאירוע מתנהל כפי שקבעתם.

מירב בן ארי: אני אגיד רק מילה אחרונה לסיום.

מירב בן ארי: קודם כל תודה רבה לח"כ איתמר בן גביר, חבל לי שנקלעת לסיטואציה הזאת, אנחנו חברי כנסת, לא צריכים להיות באירועים כאלה, לא צריך, אנחנו אמורים לתת דוגמה אישית.

מירב בן ארי: אבל מאידך אני יכולה - - -

איתמר בן גביר: את מבינה שזה לא אירוע יזום.

איתמר בן גביר: יש לי מספיק בחברון שאני יכול.

מירב בן ארי: אפשר היה להימנע מכל האירוע אם סדרן החניה היה מסדר את החניה.

איתמר בן גביר: ולא אומר לי 'אני ארצח אותך'.

מירב בן ארי: ולא מתנהל מולך.

מירב בן ארי: ועדיין, אנחנו צריכים לתת דוגמה אישית ואני בטוחה שגם אתה מבין את גודל האירוע, ואנחנו צריכים לא להיכנס בכלל לאירועים ולאיומים האלה.

מירב בן ארי: זהו.

מירב בן ארי: אני מודה לכם.

מירב בן ארי: תודה.